আওয়ামী লীগকে কোনো সুযোগ দিতে চাই না\nএকান্ত সাক্ষাৎকারে মির্জা ফখরুল\n২০১৭ জুলাই ২৬ ২১:৪১:৫১\nসদস্য সংগ্রহ অভিযানে বিএনপির মহাসচিব মীর্জা ফখরুল ইসলাম আলমগীর বর্তমানে দুই দিনের সফরে বরিশালে অবস্থান করছেন । দেশের চলমান রাজনীতি এবং বিএনপির কর্ম-পরিকল্পনা নিয়ে একান্ত সাক্ষাৎকারে তিনি কথা বলেছেন দ্য রিপোর্ট টুয়েন্টিফোর ডটকমের সঙ্গে। সাক্ষাৎকারটি নিয়েছেন বরিশাল ব্যুরো প্রধান বিধান সরকার।\nমঙ্গলবার (২৫ জুন) দুপুরে তার বক্তব্য শুনে ফেরার পথে এক রিক্সাওয়ালার উক্তি ছিল-ফখরুল সাহেব সজ্জন মানুষ। সাক্ষাৎকারের শুরুটা হয়েছিল এই ‘সজ্জন মানুষ’ কথার সূত্র দিয়েই।\nপ্রশ্ন : আপনার সজ্জন হয়ে ওঠার নেপথ্যে পারিবার না রাজনৈতিক আদর্শ, কোনটি বেশি কাজ করেছে ?\nমির্জা ফখরুল : আমার পরিবার রাজনৈতিক ঐতিহ্য বহন করে। আমার দাদা ব্রিটিশের বিরুদ্ধে আন্দোলন করেছেন। এক চাচা করতেন কমিউনিস্ট পার্টি, আরেকজন করতেন ন্যাপ। এজন্য পাকিস্তানের সময় স্বাধিকার আন্দোলন করতে গিয়ে তাদের আদর্শে অনুপ্রাণিত হয়েই ছাত্র অবস্থায় ছাত্র ইউনিয়নের কর্মী হয়ে আইয়ুববিরোধী আন্দোলনে অংশ নিতাম। এ ছাড়া তখন দুনিয়াব্যাপী সমাজ পরিবর্তনের আন্দোলন। চীন, ভিয়েতনাম, লাওস, কম্বোডিয়া, এমনকি পার্শ্ববর্তী দেশ ভারতেও তখন বামপন্থীদের আন্দোলন বেশ প্রভাব ফেলেছিল। ঠাকুরগাঁয়ে ন্যাপের প্রচার সম্পাদকের দায়িত্ব পালনকালেই একাত্তরের স্বাধীনতা যুদ্ধে অংশ নেই। এ ছাড়াও পাকিস্তান পাবলিক সার্ভিস কমিশনের পরীক্ষায় শিক্ষা বিভাগে উত্তীর্ণ হয়ে ১৯৭০ সালে কলেজ শিক্ষকতায় যোগ দেই। এই বিষয়গুলোই তো আপনার প্রশ্নের উত্তরের নেপথ্যের কারণ হবে বৈকি।\nপ্রশ্ন : রাজনীতির কথায় আসি। দেশে চলমান রাজনৈতিক টানাপোড়েনের মধ্য থেকে বের হবার উপায়ে কি ভাবছেন ?\nমির্জা ফখরুল : এখন মূলত গণতন্ত্রের সঙ্কটকাল চলছে। দেশে গণতন্ত্র নেই। যে কারণে রাজনীতি এখন স্বাভাবিকভাবে চলছে না। আওয়ামী সমর্থক লেখকরাও বলছেন, থিংস আর নট মুভিং প্রোপারলি। তারা বলেছেন, জোর করে জয় করা যায় না, ভালোবাসা দিয়ে জয় করতে হয়। ৫৭ ধারা দিয়ে সাংবাদিকদের কন্ট্রোল করে তো প্রেসের স্বাধীনতা নিশ্চিত করা যায় না। সভা সমিতি করতে না দিলে তো গণতন্ত্র চলে না। এমনি ধরনের প্রশ্ন আজ তাদের মধ্যেও জেগেছে। এই যে রব সাহেবের বাসায় সভা করতে দেয়নি পুলিশ, এটা কোন ধরনের গণতন্ত্র? আমার ব্যক্তিগত ৮৬টি মামলা। প্রত্যেকটি মামলায় আমি বাস-ট্রাক জ্বালিয়ে দিয়েছি, বোমা মেরেছি এবং সব মামলার ১ নম্বর আসামি। এসব থেকে বোঝা যায় দেশের গণতন্ত্র কি আছে। আমরা সভা করার, মিলিছ করার অনুমতি পাই না। বিদেশে গেলে এয়ারপোর্টে আমাদের বসিয়ে রাখা হয়। এর থেকে উত্তরণের একটাই পথ- তা হলো-নিরপেক্ষ নির্বাচন করা। এজন্য সরকারকে চাপের মুখে রাখা, যদিও এটা কঠিন। তারপরও বলি, একমাত্র নিরপেক্ষ সরকারের অধীনে সকল দলের অংশগ্রহণের মধ্য দিয়ে এই অবস্থার পরিবর্তন সম্ভব।\nপ্রশ্ন : অনেক সময় আপনারা রাজনীতিবিদরা সংবিধান রক্ষার কথা বলেন, তো সংবিধান না গণতন্ত্র আগে?\nমির্জা ফখরুল : গণতন্ত্রের একটা ডিউটি গণমতের কাছে নতিস্বীকার করা, জনমত মেনে নেওয়া। এটা আমরা করেছিলাম তত্ত্বাবধায়ক সরকার পালার্মেন্টে পাশ করানোর মধ্য দিয়ে। ১৫ই ফেব্রুয়ারি আমরা ইলেকশন করে পার্লামেন্টে গেছি এবং ওই পার্লামেন্টে টু থার্ড মেজরিটি ছিল তখন তত্ত্বাবধায়ক সরকার গঠন করেছি। আজকের আওয়ামী লীগ যা বলে সংবিধানে নেই। তা মানুষের জন্যই তো সংবিধান, সংবিধানের জন্যতো মানুষ না। এই যায়গায় সবাই মিলে আলোচনার মধ্যেই আমরা পৌঁছতে পারি। যেমন-নব্বইতে প্রধান বিচারপতি শাহাবুদ্দিন আহমেদকে আনা হলো অ্যাক্টিং প্রেসিডেন্ট করে, তাওতো আলোচনার মাধ্যমে। তাই সব দল মিলে সিদ্ধান্ত নিলে এটা সম্ভব। আমরা সংসদীয় গণতন্ত্রে ফেরত এসেছি কিন্তু আওয়ামী লীগ, বিএনপি আলোচনা করেই। তাহলে আজকের দেশের জন্য গণতন্ত্রকে স্থায়ী রূপ দেওয়ার জন্য কেন আমরা এই জায়গাতে আসতে পারবো না? আমাদের রাজনৈতিক কালচার এমন হয়ে গেছে, একটা দল আরেকটা দলকে বিশ্বাস করতে পারে না। মনোভাব থাকে নির্বাচনে গিয়ে সে নিজেরটা দখলে নেবে। যে কারণে আওয়ামী লীগই কিন্তু তত্ত্বাবধায়ক সরকারের সিদ্ধান্ত নিয়ে এসেছিল নির্বাচনকালীন সময়ের জন্য। যেটা এখন পাকিস্তান করছে, নেপাল করছে। অনেক দেশই চিন্তা করছে যেখানে সমস্যা আর অবিশ্বাস বেশি। এখন সময়ের দাবি, সকল দলের সাথে আলোচনার মাধ্যমে সুষ্ঠু নির্বাচন করা। এটা নাহলে সঙ্কট দূর হবে না, উল্টো বাড়বে।\nপ্রশ্ন : দীর্ঘ আট বছর ধরে ক্ষমতার বাইরে, নেতা-কর্মীরা জেল খেটেছেন; এখন তাদের উজ্জীবিত করার বিষয়ে মহাসচিব হিসেবে কি ভাবছেন ?\nমির্জা ফখরুল : দেখেন, এই দেশের মানুষ বিশেষ করে বাংলাদেশের মানুষের উত্তারিধার সূত্রেই গণতন্ত্রের জন্য আন্দোলন করার বিষয়টি পাওয়া। ব্রিটিশ আমলে এই বাংলার মানুষই স্বরাজ আন্দোলন বলেন, স্বাধীনতার আন্দোলন বলেন, সবকিছু এই বাঙালিরাই শুরু করেছে। একই সাথে পাকিস্তানের বিরুদ্ধে ১৯৫৪ সালে যুক্তফ্রন্ট গঠন করে আন্দোলন এই বাংলাতেই হয়েছে। ভাষা আন্দোলন, আইয়ুবের বিরুদ্ধে আন্দোলন, পরবর্তীতে এরশাদের বিরুদ্ধে আন্দোলন এই বাংলার মানুষই করেছে। অর্থাৎ গণতন্ত্রের জন্য যে আন্দোলন তা অন্তর্নিহিত। এই চেতনাবোধেই মানুষ ওই পথে যাবে। এবং একদিন দেখবেন তরুণরাই এই দাবির জন্য শক্তিশালী হয়ে দাঁড়াবে। এজন্যই নতুন সদস্য সংগ্রহ অভিযানের মধ্যদিয়ে নতুনদের নিয়ে আসতে চাইছি। এরাই একদলীয় শাসন বা কর্তৃত্ববাদী শাসনের অবসান ঘটাবে। যেহেতু সভা, মিছিল করতে পারছি না তাই এই সদস্য সংগ্রহের কৌশলের মধ্যদিয়ে আমার কথা জনতার মধ্যে নিয়ে যেতে পারছি।\nপ্রশ্ন : মানুষের শঙ্কা-ক্ষমতা পরিবর্তন হলে ফের ২০০১ সালের মতো ঘটনার সৃষ্টি হবে কিনা?\nমির্জা ফখরুল : এই দুর্ঘটনাগুলোকে আমি কখনো সাম্প্রদায়িক বলি না। এগুলো সব রাজনৈতিক। এটা আওয়ামী লীগ আর বিএনপির মধ্যের দ্বন্দ্ব, এটাকে রাজনৈতিক স্বার্থে সাম্প্রদায়িক বলে কালার দেওয়া হয়। কেননা, বিভিন্ন স্থানে মুসলমান মুসলমানেরও সংঘাত হয়েছে। আফটার ইলেকশন এটা কেবল আমার দেশেই নয় ভারতেও হয়, অনান্য জায়গাতেও হয়। তবে সাম্প্রদায়িকতা আমরা কখনোই সমর্থন করি না। এটা যে এখনো হচ্ছে না তা কিন্তু নয়। ব্রাহ্মণবাড়িয়ায় মন্দির, রামুতে প্যাগোডা, দিনাজপুরে আদিবাসীদের বাড়িঘর পোড়ানো-এ সবতো এখনো হচ্ছে। তবে এগুলো নির্ভর করে নেতৃত্বের ওপর। স্থানীয় নেতৃত্ব ভালো থাকলে এমনটা হতে পারে না। যেমন-১৯৯১ সালে বাবরি মসজিদ ইস্যুর সময় আমি পৌর চেয়ারম্যান ছিলাম। প্রধানমন্ত্রীর দফতর থেকে আমাকে বলা হলো কোথায়ও যেন বিরূপ প্রভাব না পড়ে। আমি মসজিদের ইমামদের ডেকে বললাম ইসলাম ধর্মে হানাহানি অপছন্দনীয়, এ কথা আপনারা প্রচার করুন। ২০০১ বিএনপি জোট জিতেছিল। তাই রাজনৈতিক ঘটনাটিকে সাম্প্রদায়িক বলে অপপ্রচার করেছিল। বইতে পড়েছি স্বাধীনতার পর এই বরিশালেও তো বহু হিন্দুদের জমি আওয়ামী লীগের লোকজন দখল করে নিয়েছে। আবারো বলি, নেতৃত্বের জায়গায় দুর্বৃত্তরা থাকলে তখন এ ধরনের ঘটনা ঘটে। আবারো বলি, অপপ্রচার চালিয়ে মাইনরিটির মধ্যে একটা ভীতির সঞ্চার করা; যদি আওয়ামী লীগকে ভোট না দেও তবে বিএনপি এ ধরনের ঘটনা ঘটাবে। এ ধরনের ঘটনা ঘটবে কেন, এজন্য আমরা আগে থেকেই সতর্ক আছি।\nপ্রশ্ন : বিশ দলীয় জোটে জামায়াতের বিষয়ে আপনার বক্তব্য কি?\nমির্জা ফখরুল : দেখুন, জামায়াত জোটে আছে। এক সময় নির্বাচনী জোটে ছিল, এখন কিন্তু নেই। এই জোট হলো আওয়ামী লীগকে হটাতে আন্দোলনের জোট। এটা পাকিস্তানের সময় আইয়ুব খানের বিরুদ্ধে কপ তৈরি হয়েছিল সেখানে; আওয়ামী লীগ, জামায়াতে ইসলামী সব দলকে নিয়ে। এরশাদের বিরুদ্ধে আন্দোলনে একদিকে আওয়ামী লীগ ও জামায়াত, আরেকদিকে আমরা। অন্যদিকে, ১৯৯৬-তে আওয়ামী লীগ তত্ত্বাবধায়ক সরকারের জন্য জামায়াতকে সাথে নিয়ে আন্দোলন করেনি? আজকে আওয়ামী লীগ আমাদের কাছে প্রধান শত্রু, গণতন্ত্রের শত্রু। সেই কারণে তাকে পরাজিত করার জন্য আমরা সবাইকে নিয়ে জোট বাঁধার চেষ্টা করছি। অন্যান্য দলকেও আমরা আহ্বান করেছি আমাদের জোটে আসতে। তবে রাজনৈতি উদ্দেশ্য হাসিলে জামায়াতের বিষয়টি ভুল ব্যাখ্যা দেওয়া হয়। আমি অবারও বলছি, এটা ভোটের জোট নয়; মুভমেন্টের জোট। জোটের ঘোষণাপত্র দেখেন, কোথায়ও ভোটের কথা বলা হয়নি এখনো।\nপ্রশ্ন : ভারত বা চীনের বিষয়ে কাকে গুরুত্ব দিচ্ছেন ?\nমির্জা ফখরুল : দেখুন, আমাদের প্রভু কেউ নেই, সবাই আমাদের বন্ধু। বিশেষ করে প্রতিবেশী রাষ্ট্রের সাথে আমরা বন্ধুত্ব আরও দৃঢ় করতে চাই। সেক্ষেত্রে ভারত, চীন, মিয়ানমারের সাথেও বন্ধুত্ব দৃঢ় করতে চাই। এটা আমাদের ঘোষিত নীতি, আলাদা কোনো ব্যাপার নেই। আমরা ভারতের সাথে যেটা আশা করি, আমাদের সাথে যে দ্বিপাক্ষিক সমস্যা, তা উভয় পক্ষের স্বার্থ বিবেচনা করে সমাধান করতে পারি, আলোচনার মাধ্যমে। যেমন-পানি নিয়ে সমস্যা, সীমান্তে হত্যা বন্ধ; এগুলো আলোচনার মাধ্যমে সমাধান সম্ভব। এর আগে আমাদের নেত্রীও বলেছিলেন, আমরা ভারতের সাথে বন্ধুত্ব বাড়াতে চাই। ইকুয়াল টার্মসের ভিত্তিতে ট্রানজিট নিয়েও আমরা ভাবতে চাই। চীনের সাথেও একই ব্যাপার। দেখুন, এই সরকার ভারতের সাথে কি প্রতিরক্ষা চুক্তি করেছে তা জাতিকে জানায় নি। এটা প্রথমে পার্লামেন্টে উত্থাপন করবে। আমাদের দল থেকে বলেছি, প্রতিরক্ষা চুক্তির পক্ষে আমরা নই। এটা বেশ স্পর্শকাতর বিষয়। যেটা আমাদের জাতীয় স্বার্থকে রক্ষা করে না অথবা আমার সার্বভৌমত্বের সমস্যা দেখা দেয়; এজন্য এটা এড়ানো উচিত। তবে হ্যাঁ, যেখানে কেবল ট্রেনিং থাকে সেই চুক্তি করা যায়। তবে যে চুক্তিতে অস্ত্রের বিষয় থাকে যা পত্রিকায় দেখেছি তাতে করে সঠিক মনে করি না। অস্ত্রের ব্যপারে সেনাবাহিনীর পছন্দ থাকে, যেটা সে আগে ব্যবহার করেছে। তাই সেনাবাহিনীর স্বার্থে, দেশের স্বাধীনতা সার্বভৌমত্বের স্বার্থে, কখনোই করা উচিত না।\nপ্রশ্ন : পাঁচ জানুয়ারি নির্বাচনে আসেননি, এবারের নির্বাচনে কি করবেন ?\nমির্জা ফখরুল : দেখুন, পাঁচ জানুয়ারির নির্বাচনে আমরা কেন; কোনো বিরোধী দল অংশ নেয়নি। ডা. বদরুদ্দোজা চৌধুরী, ড. কামাল হোসেন ইভেন কমিউনিস্ট পার্টি পর্যন্ত অংশ নেয়নি। এরশাদও করেনি, তাকে জোর করে ঢুকিয়ে দেওয়া হয়েছে। আমরা তত্ত্বাবধায়ক সরকারেরর দাবিতে করিনি। যেটা এখনও বলছি, নির্বাচনকালীন সময় একটা নিরপেক্ষ সরকার থাকা দরকার। আওয়ামী লীগ প্রমাণ করেছে ওই নির্বাচন করে তারা গণতন্ত্রে বিশ্বাস করে না। ১৫৩ জন বিনা প্রতিদ্বন্দ্বিতায় নির্বাচিত হলে, ফাইভ পার্সেন্ট লোকও ভোট দিতে যায়নি। এর অর্থ, মানুষই চায়নি পাতানো নির্বাচন।\nপ্রশ্ন : তবে এই ভোট কেন প্রতিহত করতে পারেননি?\nমির্জা ফখরুল : এটা নির্ভর করে অনেকগুলো বিষয়ের ওপরে। যেমন-আওয়ামী লীগের তত্ত্বাবধায়ক সরকারের আন্দোলনের সময় বিএনপি’র করা ১৫ই ফেব্রুয়ারির নির্বাচন তারা কি প্রতিহত করতে পেরেছিল? পারেনি, পারা যায় না। এটা কঠিন। আপনি ক্ষমতায় থাকলে আপনার রাষ্ট্রযন্ত্রকে ব্যবহার করেন। তাই আমারা ১৫ ফেব্রুয়ারির নির্বাচনের পর জনতার মতামতকে শ্রদ্ধা জানিয়ে পার্লামেন্ট ইলেকশনের পরই এয়োদশ সংশোধনীর মাধ্যমে তত্ত্বাবধায়ক সরকার আইন পাশ করিয়েছি। আমরা ইলেকশন দিয়েছি, সেই ইলেকশানে আওয়ামী লীগ সরকার গঠন করেছে, আমরা ১১৬টি আসন পেয়েছি। আর এরা এখন মানুষ খুন করে, গুম করে, মামলা-হামলা চালিয়ে যাচ্ছে। তারানকো আসার পর কথা দিয়েছিল তারা এটা ঠিক করবে, সেটা তারা করেনি। জাতির সাথে প্রতারণা করেছে। আওয়ামী লীগ এখন বাঘের পিঠে উঠে বসেছে। নিরপেক্ষ নির্বাচন করলে ওরাতো মারা পড়বে। তারা নির্বাচনে হারবে। আমাদের দায়িত্ব হচ্ছে ইলেকশন করানো। এজন্যই কাজ করছি জনগণকে সংগঠিত করার। তবে এবার আর ইলেকশন না করে পারবে না আওয়ামী লীগ। একদিকে যেমন জনগণের চাপ, অন্যদিকে আন্তর্জাতিক চাপ আছে ফেয়ার ইলেকশন করার জন্য। আওয়ামী লীগ অন্ধকারের দিকে হাঁটছে। বাস্তবতা বুঝতে পারছে না। তবে আমরা খুব সাবধানে আওয়ামী লীগকে কোনো সুযোগ দিতে চাই না। আমরা আশাবাদী আলোচনার মাধ্যমে সব সমস্যার সমাধান হবে। বসলেই তো হয়ে যায়। বসবো না-এই দাম্ভিকতার অনেক মূল্য দিতে হয়।\nপ্রশ্ন : কেমন লাগলো বরিশালে এসে ?\nমির্জা ফখরুল : ভোরে লঞ্চঘাটে নেমে দেখি চলমান সময়েও শত শত নেতা-কর্মী এসেছেন। দেখে ভালো লাগলো। এখানের মানুষ নেতৃত্ব দিতে জানে। শের-ই-বাংলা ফজলুল হক, যিনি লাহোর প্রস্তাবে এই বাংলাদেশের স্বপ্ন দেখেছিলেন। জীবনান্দ দাস শঙ্খচিল হয়ে এখানে আসতে চেয়েছেন। তপন রায় চৌধুরী বাঙ্গালনামায় বরিশালের কথা বিশ্বসাহিত্যে তুলে ধরেছেন। বরিশালের মানুষ চট করে রাগ করলেও সহজেই ভুলে যায় (হেসে বলেন)। সবচেয়ে বড় গুণ, আতিথিয়তায় এরা সবার আগে।\n(দ্য রিপোর্ট/জেডটি/এনআই/জুলাই ২৬, ২০১৭)


সার্ভেয়ারদের বাসা যেন সরকারি অফিস-এজেন্ট ব্যাংকের শাখা !! - Ekusher Bangladesh\nHome>দেশের খবর>সার্ভেয়ারদের বাসা যেন সরকারি অফিস-এজেন্ট ব্যাংকের শাখা !!\nর‍্যাব-১৫ এর অধিনায়ক উইং কমান্ডার আজিম আহমেদ বলেছেন, কক্সবাজার জেলা প্রশাসনের ভূমি অধিগ্রহণ শাখার সার্ভেয়ারদের বাসা যেন সরকারি অফিস ও এজেন্ট ব্যাংকের শাখা। বুধবার (১৯ ফেব্রুয়ারি) ঘুষের প্রায় কোটি টাকাসহ আটক সার্ভেয়ার ওয়াসিম খানকে জিজ্ঞাসাবাদে ঘুষ লেনদেনের সঙ্গে জড়িত সংঘবদ্ধ সিন্ডিকেটের সন্ধান পাওয়া গেছে।\nবৃহস্পতিবার (২০ ফেব্রুয়ারি) দুপুরে কক্সবাজার র‍্যাব-১৫ এর দফতরে আয়োজিত সংবাদ সম্মেলনে জানিয়েছেন তিনি এ কথা বলেন।\nআজিম আহমেদ বলেন, র‍্যাব মাদকের বিরুদ্ধে অভিযান চালানোর পাশাপাশি সম্প্রতি সারাদেশে শুদ্ধি অভিযানের অংশ হিসেবে বুধবার বিকেল থেকে সন্ধ্যার পর পর্যন্ত কক্সবাজার শহরের বাহারছড়া ও তারাবনিয়ারছড়া এলাকায় জেলা প্রশাসকের কার্যালয়ের তিন সার্ভেয়ারের বাসায় অভিযান চালায়। শুরুতে সার্ভেয়ার ফরিদ উদ্দিনের বাসায় অভিযান চালিয়ে সার্ভেয়ার ওয়াসিম খানকে আটক করা হয়। তার দেয়া তথ্যে তারই ব্যাগ থেকে ৫ লাখ ৫৫ হাজার টাকা, ফরিদ উদ্দিনের শয়ন কক্ষের ফক্স হুলের রুম থেকে ৬১ লাখ ২০ হাজার ৫৫০ টাকা, আরেক সার্ভেয়ার মো. ফেরদৌস খানের তারাবনিয়ারছরার বাসা থেকে ২৬ লাখ ৮৪ হাজার ৬০০ টাকা জব্দ করা হয়। কিন্তু অভিযানের খবর পেয়ে তারা আগেই পালিয়ে যান।\nতিনি আরও বলেন, অভিযানে বিভিন্ন ব্যাংকের ১৫ লাখ টাকার চেক, লেনদেন রেজিস্ট্রার ও হিসাব বিবরণীসহ গুরুত্বপূর্ণ নানা কাগজপত্র জব্দ করা হয়। সেখানে সার্ভেয়ার, কর্মচারী ও কর্মকর্তাদের নাম এবং লেনদেন হিসাব বিবরণী রয়েছে। নাম এসেছে অনেক সাংবাদিক এবং রাজনৈতিক নেতারও। এদের মধ্যে শীর্ষ হিসেবে প্রায় অর্ধশত দালালের নাম উঠে এসেছে। তদন্তের স্বার্থে তাদের নাম প্রকাশ করা যাচ্ছে না। তবে চিহ্নিত এসব দালালদের ধরতে অভিযান চলবে।\nসাংবাদিকদের এক প্রশ্নের জবাবে র‍্যাব কর্মকর্তা আজিম আহমেদ বলেন, গ্রেফতার হওয়া সার্ভেয়ার ওয়াহিদ ২০১৮ সালে ঢাকায় এলএও অফিসে কর্মরত থাকার সময় দুর্নীতির দায়ে দুদকের মামলায় অভিযুক্ত ছিলেন। কক্সবাজারে আসার পর পুরোনো অপকর্ম ছাড়তে পারেননি। সম্প্রতি বিভিন্ন জনকে ২ কোটি টাকা হস্তান্তর করার হিসাব মিলেছে তার কাছ থেকে। এসব টাকা ব্যবসায়ীক ধার হিসেবে দিয়েছেন বলে স্বীকারোক্তি দিয়েছেন ওয়াসিম। এছাড়াও পলাতক সার্ভেয়ার ফেরদৌসের বাসা থেকে প্রায় ৭ বস্তা সরকারি নথিপত্র পাওয়া গেছে। বাসাটি দেখে সরকারি অফিস এবং টাকার যোগান দেখে মনে হয়েছে ব্যাংকের কোনো মিনি শাখা।\nগ্রেফতার মো. ওয়াসিম খান (৩৭) বরিশাল সদরের নবগ্রাম রোডের ৫৬ নম্বর বাসার মনসুর কোয়ার্টারের মো. দলিল উদ্দিন খানের ছেলে। আর পলাতক ফরিদ উদ্দিন (৩৬) পটুয়াখালীর বাউফল উপজেলার গোসিংগার আবু বক্কর সরদারের ছেলে, ফেরদৌস খান (৩৬) রাঙ্গামাটি সদরের দক্ষিণ কালিন্দিপুরের ময়নাল খানের ছেলে। তাদের নাম উল্লেখ করে কক্সবাজার সদর থানায় মামলা করা হয়েছে। তাদের অপকর্মে ঊর্ধ্বতন কোনো কর্মকর্তার সম্পৃক্ততা পাওয়া গেলে তার বিরুদ্ধেও আইনানুগ ব্যবস্থা নিতে পিছপা হবে না র‍্যাব।\nসংবাদ সম্মেলনে র‍্যাব কর্মকর্তা মেজর মেহেদী হাসান, রবিউল ইসলাম প্রমুখ উপস্থিত ছিলেন।\nকক্সবাজার সদর থানা পুলিশের ওসি (তদন্ত) মো. খায়রুজ্জামান বলেন, র‍্যাব থেকে একটি মামলা আসার কথা। তবে বিকেল পর্যন্ত আসেনি। মামলাটি এলে নথিভুক্ত করা হবে। মানি লন্ডারিং ধারা যুক্ত হবে বিধায় মামলাটি দুদক বা সিআইডি তদন্ত করবে।\nসূত্র মতে, কক্সবাজারে সরকারের অর্ধ শতাধিক মেগা-প্রকল্প বাস্তবায়নাধীন রয়েছে। এসব উন্নয়ন প্রকল্পের জন্য সরকারের ভূমি অধিগ্রহণ কার্যক্রমও চলমান। এ ভূমি অধিগ্রহণকে ঘিরে সংঘবদ্ধ একটি চক্র জমির মালিকদের নানাভাবে জিম্মি করে বড় অংকের টাকা কমিশন হিসেবে আদায় করছে। ভুক্তভোগীদের অভিযোগের ভিত্তিতে র্যাবের একটি দল বুধবার বিকেল থেকে সন্ধ্যা পর্যন্ত কক্সবাজার শহরের বিভিন্ন এলাকায় অভিযান চালায়। অভিযানে ঘুষের ৯৩ লাখ ৬০ হাজার নগদ টাকাসহ একজন আটক হন। তিনি আটক হওয়ার পর থেকে সার্ভেয়ারদের মূল দালাল হিসেবে হোছন ড্রাইভার , মাসুম, তোফায়েল, সোহেল, সাগরসহ আরও কয়েকজনের নাম আলোচনায় এসেছে। তাদের ধরতে অভিযান চালানোর অনুরোধ করেছেন ভুক্তভোগীরা।\nভুক্তভোগীদের মতে, শুধু এরা নয়, এলএ অফিসের সিংহভাগ সার্ভেয়ার, কর্মকর্তা-কর্মচারী ও অফিসাররা ঘুষের চক্রে জড়ানো। এর একটি অংশ এলআর ফান্ডে যায় বলে জেলার শীর্ষ কর্মকর্তাদের কাছেও কোনো প্রতিকার মেলে না। বাধ্য হয়ে দালাল ও সার্ভেয়ারের দ্বারস্থ হতে হয় ভূমি মালিকদের। ফলে নিম্নে ২০ শতাংশ থেকে ক্ষেত্র বিশেষে ৫০ শতাংশ পর্যন্ত কমিশন ছেড়ে দিতে হয় জমির মালিকদের। অনেক ক্ষেত্রে দালালদের সঙ্গে চিহ্নিত কয়েকজন সাংবাদিকও এসব কমিশন বাণিজ্যে সক্রিয় ভূমিকা রাখেন। পলাতক সার্ভেয়ার ফরিদ উদ্দিন বাউফলে থাকাকালীন একই কায়দায় মানুষকে জিম্মি করে অঢেল টাকার মালিক হয়েছেন বলে অভিযোগ রয়েছে।\nকক্সবাজারের অতিরিক্ত জেলা প্রশাসক (রাজস্ব) মোহাম্মদ আশরাফুল আফসার বলেন, আমাদের অফিসে সার্ভেয়ারের সংখ্যা অনেক। কে কোন সময়ে এসেছে না দেখে বলা যাচ্ছে না। ওয়াসিম কবে এখানে এসেছে বা ঢাকায় থাকাকালীন তার বিরুদ্ধে কী অভিযোগ ছিল তা আমাদের জানা নেই। বাকিদের বিষয়েও একই অবস্থা। এরপরও র্যাবের আইনানুগ প্রক্রিয়ার নথি হাতে পেলে আমরাও বিভাগীয় ব্যবস্থা নেয়া শুরু করব।\nসার্ভেয়ারদের অপকর্মের সঙ্গে এলআর ফান্ডের কোনো সম্পৃক্ততা নেই দাবি করে তিনি বলেন, চেক হস্তান্তরের সময় ভূমি মালিকদের বলা হয় কোনো হয়রানি হয়ে থাকলে সরাসরি বলতে সমস্যা হলে গোপনে এসে বলে যাবেন। এরপরও তারা আসেন না।\nসিএএ মুসলিমদের জন্য ব্যাপক বঞ্চনা তৈরি করবে - যুক্তরাষ্ট্র !!


পাগলচাঁদ সম্প্রদায়ের আদর্শবাদ ও ধর্মীয় রীতিনীতি | | Weekly Shampratik Deshkal\nপাগলচাঁদ সম্প্রদায়ের সাম্প্রদায়িক চরিত্র অনুধাবনের জন্য এ সম্প্রদায়ের দার্শনিক চেতনা ও সাধন-পদ্ধতিগত বৈশিষ্ট্য পর্যালোচনা করার প্রয়োজন রয়েছে। কিন্তু সামাজিক, পারিপার্শ্বিক এবং নানাবিধ ধর্ম-সংস্কৃতির দ্বন্দ্বের কারণে গৌণ ধর্ম সম্প্রদায়গুলোর সাধন-পদ্ধতি অনুধাবনে বস্তুগত অসুবিধা দেখা যায়। লোকায়ত ভিত্তির ওপর প্রতিষ্ঠিত গৌণ ধর্ম-সম্প্রদায়ের ধর্মদর্শন ও সাধন-পদ্ধতি বিশ্লেষণে এ অসুবিধা প্রকট হওয়ার মূল কারণ হলো, এসব সম্প্রদায়ের সাধন-পদ্ধতি সম্পর্কে সুস্পষ্ট লিখিত কোনো দলিল থাকে না। গুরু-শিষ্যপরম্পরায় প্রবাহিত সাধন-পদ্ধতি ও সংগীতই ধর্মদর্শন বিশ্লেষণের একমাত্র সহজ উপায়। সম্প্রদায়ভুক্তরা ‘আপন ভজন কথা, না কহিবে যথাতথা’ নীতিতে বিশ্বাসী বলে সে চেষ্টাও খানিকটা ব্যাহত হয়। তবে এসব সম্প্রদায়ের দর্শন, সংগীতকে আশ্রয় করে বিকাশ লাভ করে বলে, ‘সঙ্গীত’ই হয়ে ওঠে ধর্মদর্শনচর্চার একমাত্র উৎস। রূপক, প্রতীক ও সংকেতের সাহায্যে প্রহেলিকাধর্মী ভাষায় এ সংগীতগুলো রচিত হয় বলে অনভিজ্ঞ ব্যক্তির পক্ষে এর মর্মোদ্ধার করা কঠিন হয়ে পড়ে। সাধনতত্ত্ব সম্পর্কে এ সম্প্রদায়ের প্রধান কোনো আকরগ্রন্থ নেই। ফলে পাগলচাঁদ পথিকের কাছে, ভক্তদের গাওয়া ‘পাগলসংগীত’ হৃদানন্দ পাগলের ‘হৃদানন্দসংগীত’ প্রভৃতি একমাত্র ধর্মচর্চার উৎস হিসেবে বিবেচিত হয়।\nআধ্যাত্মিক চেতনার চূড়ান্ত অভিপ্রায় প্রকাশ পায় দার্শনিক তত্ত্বের মাধ্যমে, যা বিশেষ দার্শনিক প্রত্যয়কে অবলম্বন করে ধর্ম হিসেবে গড়ে ওঠে। এ তত্ত্বের চরম নির্বাণপ্রাপিÍর কর্মপ্রণালি হলো সাধন-পদ্ধতি। পাগলচাঁদ তার ভক্তদের জন্য বিশেষ পাঁচটি আজ্ঞা দিয়ে যান। এগুলো পঞ্চ আদেশ নামে পরিচিত। এগুলো হলোÑ\n১। পিতামাতাকে ভক্তি করো, ২। সদা সত্য কথা বলো, ৩। হিংসাদ্বেষ ত্যাগ করো, অন্তর-বাহির সমান করো, ৪। স্বামী-স্ত্রী দাম্পত্য প্রেমে থাকো, ৫। প্রজা হয়ে রাজভক্তি করো।\nপাগলচাঁদ সম্প্রদায়ের ধর্মসংগীত বিশ্লেষণ করলে এ ধর্মের দার্শনিক তত্ত্ব সম্পর্কে অনেকখানি অবহিত হওয়া যায়। পাগলচাঁদের কর্ম ও দর্শনসমূহ এসব গানে আশ্রয় লাভ করেছে বলে এ গানগুলোকে পাগলসংগীত বলে। পাগলচাঁদ তার ধর্ম সাধনার মূলে একেশ্বরবাদকে স্থান দিয়েছেন। তিনি প্রশ্ন তোলেন, ‘মানুষ সারা জীবন সাধনা করেও এক দেবতাকে খুশি করতে পারে না। সে আবার বহু দেবতাকে খুশি করতে চায় কীভাবে?’\nপিতা-মাতাকে ভক্তি করো\nতিনি বললেন, ‘এই জগৎ সংসারে মাতা পিতা ঈশ্বরের বাস্তব প্রতিকৃতি : তাঁরাই প্রধান উপাস্য, তাঁদের সেবাতেই ঈশ্বর সেবা হয়।’\nহৃদানন্দ পাগল তাই গেয়ে ওঠেন-\n‘পিতা-মাতা কর পূজা, মার মজা সত্যের ধ্বজা উড়াও ব’সে’\nএকইভাবে মহিম পাগল বলেন-\n‘পাগল নামের মালা জপ করো না।\nকরো মাতা-পিতার চরণপূজা, দেহের গৌরব আর রাখিস না।’\nহৃদানন্দ পাগল তার গানে বিস্তারিত ব্যাখ্যাসহ বলেন-\n‘মাতা লক্ষ্মী পিতা নারায়ণ’ মনরে-\nমাতা-পিতা যোগেতে, জন্মেছ এ জগতে,\nআগেতে তাই দরশন॥’\nপিতা-মাতার দয়ার গুণে সন্তান নরক যাতনা থেকে মুক্তি পায়।\n‘মাতা-পিতার কি দয়া, দেয় যদি পদছায়া,\nডরে তারে কাল শমন;\nতাই এই পিতা-মাতাকে ব্যথা দিলে সন্তানের মঙ্গল নাশ হয়-\nহৃদানন্দ বলেন- ‘এত সাধের পিতামাতা,\nকভু- দিলে তাদের প্রাণে ব্যথা, গো-\nঅবশ্য তার নরকে পতন;’\nপাগলচাঁদের অনুসারীরা মাতা-পিতাকে গুরু নয় ঈশ্বর জ্ঞানে মান্য করেন, পূজা করেন। তারা মনে করেন, মাতা-পিতার দয়ানুগ্রহ ছাড়া স্বর্গলাভ অসম্ভব। তাই বারবার পাগলসংগীতে ভক্ত গেয়ে ওঠেন-\nবলো সবে সত্য কথা, ভজন করো পিতা-মাতা :\nমনে মুখে কর একতা;\nতাই বারবার ভক্ত তার সন্তানদের সতর্ক করেন এই বলে-\n‘মন তুই, -এই যুক্তি নে, এই উক্তি নে,\nএই যুদ্ধে মুক্তি পাবি নে;\nপিতা-মাতার ভক্তি বিনে\nএইযুদ্ধে মুক্তি পাবি নে।’\nএভাবে পাগলচাঁদ সম্প্রদায়ের প্রতিটি ভক্তের গৃহ হয়ে ওঠে একেকটি দেব গৃহ মন্দির। মাতা-পিতার প্রতি সন্তানের ভক্তি ও কর্তব্য কর্মের মাধ্যমে সৃষ্টি হয় চমৎকার সামাজিক বন্ধন, যা সামাজিক অবক্ষয় রোধে ভীষণ রকম কার্যকারী।\nএ প্রসঙ্গে পাগলচাঁদের প্রশ্ন- ‘প্রতিমা পূজা’ করার সময় পুরোহিতেরা মন্ত্রবলে প্রতিমার চক্ষুদান করেন ও প্রাণ প্রতিষ্ঠা করেন। অথচ তারা একজন অন্ধকে চক্ষুদান করতে পারেন না কেন, একজন মৃত ব্যত্তির মধ্যে প্রাণ প্রতিষ্ঠা করতে পারেন না কেন? যখন দুর্গা পূজা হয়, তখন কুমারী পূজার আয়োজন করা হয়। একজন অপ্রাপ্তবয়স্ক বালিকাকে দেবী দুর্গার আসনে বসিয়ে তাকে শ্রী দুর্গা জ্ঞানেই অর্চনা করা হয়। সেখানে মাটির বা পাথরের প্রতিমা থাকা সত্ত্বেও কুমারী পূজার আয়োজন কেন? তবে কি মাটির প্রতিমায় অপূর্ণতা থাকে বলেই এ আয়োজন? পাগলচাঁদ বলেন, ‘ব্রহ্মা বিষ্ণু মহেশ্বরকে তোমরা পিতার মাঝেই দেখতে পারো। আর মা, সে তো জগজ্জননীর জীবন্ত প্রতীক। কালী, দুর্গা, লক্ষ্মী, সরস্বতী, মনসা আদি যত দেবীর কল্পনা করা হয়, সবাইকে মায়ের মধ্যে খুঁজে পেতে পারো।’ তাই দেব-দেবীর পূজা অর্থ ব্যয় নিষিদ্ধ করেন পাগলচাঁদ। বলেন, ‘মাতা-পিতার অর্চনা করো, তাদের সেবা করো।’\nতাই ভক্ত কালাচান পাগল গেয়ে ওঠেন-\n‘গৃহে থাকতে মাতা-পিতা পূর্ণঘট\nতা থুইয়া কিনিয়া পূজা কুমার বাড়ির পোড়াঘট!’\nহৃদানন্দ পাগল বলেন-\n‘আদিব্রক্ষ পিতা মাতা,\nবলে, -আদি ধম্ম সত্য কথা, গো।’\nএভাবে পাগলচাঁদের ধর্মমতে মাতা-পিতা হয়ে ওঠেন জীবন্ত দেব-দেবী এবং চূড়ান্তভাবে পূজ্য ও আরাধ্য। দেবদাস কবিরাজ বলেন-\nমাতা-পিতা লৌকিক কিন্তু তাদের সৃজনী শক্তি অলৌকিক। অতএব মরা কাঠ আর মাটি, পাথরের পূজা ছেড়ে মাতা-পিতারূপ ঈশ্বরের ভজনা করাই সর্বোত্তম পথ।\nসদা সত্য কথা বলো\nপাগলচাঁদের মতাদর্শে ‘সত্য কথা বলাকে’ অন্যতম প্রধান আজ্ঞা হিসেবে গুরুত্ব দেয়া হয়েছে। তিনি বিশ্বাস করেন, ‘সত্যই ঈশ্বর। সত্য প্রতিষ্ঠা করতে পারলে ঈশ্বরকে পাওয়া সহজ হয়।’ ‘যার কথা সত্য নয়, তার জপ, ধ্যান, তপস্যা, পূজা, পার্বন’ সবই বৃথা। পাগলচাঁদ তাই ভক্তদের মধ্যে সত্যের চর্চা প্রতিষ্ঠা করতে সচেষ্ট হন। তিনি প্রতি বছর ১৪ ফাল্গুন (২৬ বা ২৭ ফেব্রুয়ারি) থেকে যে ধর্মসভার আয়োজন করেন, সেখানে ‘পাপস্বীকার’ পদ্ধতির প্রবর্তন করেন। ১৬ ফাল্গুন রাতে এ উপলক্ষে ভক্তরা সভায় নিজের পাপ স্বীকার করেন। পাগলচাঁদ বিশ্বাস করতেন, পাপ স্বীকারের মাধ্যমে ভক্তের মধ্যে সত্য প্রতিষ্ঠিত হয় এবং তার পাপ মোচন ঘটে। জীবদ্দশায় পাগলচাঁদ এ সভায় দাঁড়িয়ে বলতেন-\n‘আজ এই ভক্ত সভায় বসে যে তার অতীতের পাপকর্মের গোপন কাহিনী খুলে বলতে পারবে, সে তার কৃতকর্মের শাস্তি থেকে মুক্তি পাবে।’ ভক্তরা তখন একে একে দাঁড়িয়ে সভার মধ্যে নির্দ্বিধায় আপন আপন কৃতকর্ম বলে যেত। তা শুনতে শুনতে সভায় আসা পাগলভক্তরা পাগলচাঁদের নামে পাগলী মায়ের নামে থেকে থেকে জয়ধ্বনি দিত।\nপ্রতি বছর ভক্তরা ‘পাপস্বীকার’ পদ্ধতির মাধ্যমে সত্য বলার চর্চায় যেমন রত হন, তেমনি পরবর্তী সময় ঘৃণ্য পাপ কাজ সম্পর্কে যাতে জনসমক্ষে বলতে না হয়, তার জন্য পাপ কাজ করা থেকে বিরত থাকতে সচেষ্ট হতেন।\n‘সত্যই’ মূলধর্মÑ সত্যই ঈশ্বর’ আর তাই সত্যের প্রতি চালিত করতে সবসময় পাগলচাঁদ উপদেশ দিতেন। হৃদানন্দ পাগলের গানে-\n‘সত্যে মজ, মিথ্যা ত্যাজ গো- ভজ সবে-\nশ্রী চরণ মাতা-পিতার ॥’\nতিনি আরও বলেনÑ\n‘সদা সত্য উক্তি বিনে, এই যুদ্ধে মুক্তি পাবি নে;\nসত্য গুরুর শক্তি বিনে এই যুদ্ধে মুক্তি পাবিনে।\n’’’ ’’’ ’’’ ’’’\nসত্য দেবে সদাচিন্তী, সত্য-ভাব হবে নিতান্ত,\nসত্য দেব হয় রাধাকান্ত, হৃদানন্দ গালাবে।’\nঅর্থাৎ ‘সত্য ছাড়া মুক্তি নেই। সত্যই শক্তির উৎস, সত্যই দেয় সৎচিন্তা করার ক্ষমতা এবং এ সত্যের সন্ধান দেন স্বয়ং রাধাপাগল বা পাগলচাঁদÑ যে সত্যের গুণে হৃদয় আনন্দ লাভ করে।’\nলক্ষ্মীজ্ঞানে নারীকে সম্মান করো\nপাগলচাঁদ দর্শনের মূল মন্ত্রের একটি হলো নারীকে শক্তিরূপে সম্মান করা। ইতিহাস সাক্ষ্য দেয় যে, চৈতন্যের বৈষ্ণব ধর্মের মাধ্যমে বাংলায় যে নবজাগরণ শুরু হয়েছিল তার স্রোত বিভিন্নভাবে বিভিন্ন নামে লোকের মধ্যে প্রবাহিত হয়েছিল আর তাদেরই একটি শাখা পাগলচাঁদের ধর্মমত। নারীর গুরু হয়ে ওঠার স্বীকৃতি তান্ত্রিক শাস্ত্রের বৈশিষ্ট্যসূচক হলেও সেখানেও নারীর নির্বাণ স্বীকৃত হয়নি। বৈদিক রীতিনীতি অনুসারে স্ত্রী বা একজন নারী গৃহস্থালি অনুষ্ঠানাদিতে সহধর্মিণী। কেবল স্বামীর অনুমতিসাপেক্ষে স্ত্রী তার মানত পূরণ করতে পারে, হোম-যজ্ঞ-ব্রত সম্পাদন করতে পারে। তান্ত্রিক শাস্ত্রানুসারে নারী শুধু মন্ত্র গ্রহণই নয়, গুরু হিসেবে মন্ত্র প্রবর্তন ও প্রদান করতে পারে।\nকিন্তু পাগলচাঁদের ধর্মমতে নারী শুধু স্ত্রী নয়, শুধু গুরু নয়, সে স্বয়ং শক্তির আধার। বৈষ্ণব সহজিয়া চিন্তায় নারীরা হচ্ছে রাধার মূর্ত প্রকাশ; ধর্মতত্ত্বে নারীর কোনো স্থান না থাকলেও শচী ও বিষ্ণুপ্রিয়া, চৈতন্যের মা ও স্ত্রী সম্মানিত হয়েছিলেন। পাগলচাঁদের ধর্মমতে, প্রতিটি নারী নারায়ণের অংশ- লক্ষ্মী। জানা যায়, ‘পাগলচাঁদ কোনো সভায় বক্তৃতা শেষে আসন গ্রহণ করলে ধনলক্ষ্মী (পাগলচাঁদের স্ত্রী) মা দাঁড়িয়ে জোড় হাত হয়ে নারীর ধর্ম ও দাম্পত্য প্রেমে ঈশ্বরানুভূতি বিষয়ে বিনীতভাবে বক্তৃতা করতেন। আমার মা সকল, তোমরা গৃহলক্ষ্মী, জগজ্জননীর সাক্ষাৎ অংশী। তোমরা স্বামীকে নারায়ণ জ্ঞান করে সরল মনে তাদের সেবাযত্ন করবে।... যে নারী পতিকে নারায়ণ জ্ঞান করে, সে তো নিজেই লক্ষ্মী হয়ে যায়। তোমরা ঘরে ঘরে লক্ষ্মী-নারায়ণরূপে বিরাজ করবে এবং প্রতিটি পরিবারই হবে একেকটি উপাসনালয়।’\nমথুর পাগল তাই গেয়েছেন-\n‘মা তোর লীলা বুঝতে পারে ভবার্নবে সাধ্য বা কার\nতুমি মাতৃরূপে প্রসব কর ধাত্রীরূপে নাড় কাট তার।\nতুমি জায়ারূপে হও কারও গৃহিণী\nহয়ে মাসি পিসি খুড়ি জেঠি আবার কারও ভগিনী।’\nমাকে শক্তিরূপে, স্ত্রীকে লক্ষ্মীরূপে সম্মান প্রদর্শন করে পাগলচাঁদ ধর্মান্দোলনে এক যুগান্তকারী পরিবর্তন আনতে সক্ষম হলেন। তিনি নিজে ভক্তদের কাছে কৃষ্ণরূপে এবং তার পঞ্চপত্নী প্রেমের পঞ্চমূর্তিরূপে পরিচিত হয়ে উঠলেন। স্ত্রী-ধনলক্ষ্মীকে নিয়ে ভক্তরা গায়-\n‘তারা- সিধা যেন রাধা-শ্যাম, গুরুজনে রাখে নাম,\nধন লক্ষ্মী রাধাচরণ ॥’\nকলির শেষে, বাংলাদেশে, এল লক্ষ্মী-নারায়ণ,\nওরে- তারা বিনে, এ ভুবনে, (আর) কে হবে যুগল মিলন ॥\nহ’তেছে এ খেজুর তলা,\nখেলা, করে ঐ দুইজন,\nতারা-যুগল সাজে, আছেই মজে,\nশুধু ধনলক্ষ্মীকে কেন্দ্র করে ভক্তদের ভক্তি উৎসারিত হয়েছে এমন নয়।\nতারা পাগলচাঁদের পঞ্চপত্নী-ধনলক্ষ্মী, মণি, শশী, মালতী, মানিক্যকে পঞ্চপ্রেমের মূর্ত প্রতীক জ্ঞানে আরাধনা করে থাকেন।\n‘ধনলক্ষ্মী, কৃষ্ণরূপ পাগলচাঁদের আদ্যাশক্তিরূপে পরিচিত হন। তিনি মূল চালিকাশক্তি রূপিণী। ভক্তপাগলদের কাছে তিনি ধনলক্ষ্মী-রাধাপাগল যুগলরূপে আরাধ্য। তিনি পাগলের মধুর প্রেমের আধার। ভক্ত তাই গায়-\n‘কিবা-পিরিতি রসের মুরতি খানি\nপাগল বেশে ভবে আসিলরে।\nনিয়ে ধনলক্ষ্মীরে বামে, যুগল সে প্রতিমে,\nখেজুর তলা ধামে পশিলরে।’\nস্ত্রী মণি বরাভয়দায়িনী- বাৎসল্য প্রেমের প্রতীক।\nতাই ভক্ত গায়- ‘মণিময় বাৎসল্য মাস্তুল\nসে মাস্তুল যে ভবে অতুল,\nনাহি-চিনে হইলি বাতুল,\nতোর মতো মূর্খ কে আছে ॥’\nভক্তরা বিশ্বাস করেন, মা-মণি ভক্তের বিপদতাড়িনী। ‘তিনি কখনও লৌকিক কখনও অলৌকিক শক্তিতে আত্মপ্রকাশ করে তাদের রক্ষা করেন।’\nস্ত্রী শশী হলেন জ্ঞানদাত্রী সরস্বতী। সখ্য প্রেমের আধার রূপিণী এই নারীভক্তের হৃদয়ের অন্ধকার নাশ করে জ্ঞানের প্রদীপ জ্বেলে দেন। -ভক্ত তাই গায়-\n‘শশী, -হইয়ে নিপুণ, লয় সৌখ্যগুণ গো-\nযে গুণে নির্গুণে গুণ পেয়েছে।’\nকিংবা- ‘ললাটে ধরাইয়ে শশী,\nভ্রম- আঁধার দিবে নাশি\nসুধা রাশি বিলাবে তাই বলিলরে।’\nমালতী মা হলেন পাগলচাঁদভক্তের সেবা প্রেমের প্রতীক। অর্থাৎ দাস্যপ্রেমের আধার। ভক্তরা বিশ্বাস করেন, মা-মালতী হলেন ভক্তের হৃদয়ে ভক্তিরস প্রদায়িনী শক্তির উৎস।\nআর মাণিক্য মাতা হলেন শান্তভাবের প্রতীক। তিনি ভক্তের সেবায় আত্মোৎসর্গী। ভক্তদের আহারের ব্যবস্থাপনার দায়িত্ব তার।\nএ পঞ্চশক্তি নিয়ে কৃষ্ণরূপ পাগলচাঁদের লীলা।\nভক্ত তাই গায়-\n‘করে- মানব লীলা, খেজুর তলা, গো\nরাধা পাগলা নামেতেই উদয় হয়েছে ॥\nপঞ্চপ্রেমের সেই মুরতি, তাদের সনে হয় পিরিতি,\nদিবারাতই বয় সুরীতি, কিবা রীতি করেই নিয়েছে\nহ’লÑ শশী সৌম্য, মালতী দাস্য গো-\nমাণিক্য শান্ত-প্রেমরূপে রয়েছে ॥\nবাৎসল্য প্রেমরূপে মণি, সে প্রেম যে অতুল্য মানি\nপরশ করে গুণমণি, পরশমণি নিজে সেজেছে;\nমধুর- প্রেমের সাক্ষী- মা ধনলক্ষ্মী গো\nকৃষ্ণ প্রণয়োপাখ্যানের যে টেক্সট, তা পাগলচাঁদের ব্যক্তিজীবনের ভূমিকায় উপস্থাপন করে ভক্তরা শেষ পর্যন্ত মানুষেরই আরাধনা করতে সক্ষম হয়েছেন। পাগলচাঁদ এখানে কৃষ্ণের সাথে মিলেমিশে একাকার হয়ে যান। আর তাই ভক্ত আবেগভরে গেয়ে ওঠেন\n‘দয়া করি পাগল হরি, এসো আমার এ আসরে।\nতুমি বিপদ ভজন মধুসূদন, আবাহন করি তোমারে ॥\nধনলক্ষ্মীরে ধরিয়া বামে যুগল বেশে দাঁড়াও এসে\nনিয়ে মণি, শশী, প্রেমে মিশি, দশদিশি আলো করে\nমালতী ফুল করেতে ধরি, প্রেম-হিল্লোলে, হেলে দুলে\nসাত রাজারধন এক মাণিক্য, এসো সে হার গলে প’রে ॥’\nভক্তদের কাছে ধনলক্ষ্মী, মণি, শশী, মালতী ও মাণিক্য যেমন শ্রদ্ধার, তেমনিভাবে নিজের ভার্যা অর্থাৎ স্ত্রীও শ্রদ্ধার। লক্ষ্মীরূপে পাগলভক্ত স্ত্রীকে গ্রহণ করেন। প্রচলিত হিন্দু ধর্মমতে সাতপাকে স্বামীকে বেঁধে তার পায়ে ফুল-জল ঢেলে তবেই বিবাহ সিদ্ধ হয়। কিন্তু পাগলচাঁদ প্রবর্তন করলেন চৌদ্দপাক। প্রথম সাতপাকে স্ত্রী স্বামীকে ফুল-জল দেন। পরে সাতপাকে স্বামীও স্ত্রীর পায়ে ফুল-জল দিয়ে বিবাহ সম্পন্ন করেন। পাগলচাঁদ অসামান্য শক্তির আধাররূপে নারীর যেমন সাধনা করেছেন, তেমনি ভক্তরাও নারীকে শক্তিরূপিণী মনে করেন। বলেন-\n‘পরমকে জানবি যদি মেয়ে ধর।\nদেখবি মেয়ে, নেহারিয়ে, ঘুচবে মনের অন্ধকার ॥’\nএই ‘মেয়ে ধরা’ মানে তান্ত্রিকদের বামাচার নয়। যোগ সাধনা পাগলচাঁদভক্তরা করে না। তারা নারীর শক্তিগুণকে ভজন করে। তাই তারা বলে-\n‘যার স্তন দেখে মন যায় না রাখা বল দেখি সেই গুণটা কার;\nসেই মেয়ের সেই স্তনের গুণে মন-প্রাণ সহিতে টানে,\nঐ স্তনের মধ্যে রয় কোন জনে, তারে চিনে লওয়া ভার ॥\n’’ ” ” ”\nজানিয়া সেই মেয়ের কারণ, পাগল হ’ল রাধা চরণ\nভষ্ম মেখে রয় পঞ্চানন, কালি মেয়ে তার বুকের পরÑ\nতারা সব মেয়ের গুণ পেয়ে, যমেরে দিচ্ছে তাড়াইয়ে;\nমথুর কান্দে ভাব না পেয়ে, গুণ জানতে কি সাধ্য তার ॥‘\nখুব সহজে মেয়ে বা নারীর গুণের সাধনা করা যায় না। ভক্ত তাই গায়Ñ\nমেয়ের প্রেম সামান্যে ঘটে না।\nকরলে মহাদেব সেই মৃত্যুকে জয়, করিয়ে মেয়ের সাধনা\nঅনন্ত মেয়ের দেহ অন্ত তার পায় না কেহ\nভাব ভক্তি প্রেম স্নেহ হয় না ইহা বিনা;\nজেনে মেয়ের কারণ, রাধচরণ ধনলক্ষ্মীর করে সাধনা।”\nপৃথিবীর সব নারীই সৃজনগুণে শক্তিমতী ও শ্রেষ্ঠ। অতএব শ্রেষ্ঠ মানুষটির প্রতি শ্রদ্ধা নিবেদন অবশ্যকর্তব্য। আর এভাবে পাগলচাঁদ সম্প্রদায় সমস্ত নারীজাতিকে জগজ্জননীরূপে, শক্তির আধাররূপে সর্বোচ্চ সম্মান ও যোগ্য মর্যাদা প্রদর্শন করে। কেবল মাতৃজ্ঞানেই নয়, লক্ষ্মীজ্ঞানে নারী পাগলচাঁদ সম্প্রদায়ের নমস্যা।\nহিংসা-দ্বেষ ত্যাগ করো\nপাগলচাঁদের ধর্মমতে ‘অহিংসা’ পরম ধর্ম। হিংসা-দ্বেষ ও পরনিন্দার কোনো ঠাঁই নেই পাগলচাঁদের কাছে। হিংসা মানুষের হৃদয়কে কলুষিত করে, অপবিত্র করে। তাই হৃদানন্দ পাগল বলেন-\n‘দেহের জঙ্গল ঝোড় আগে,\nস্থূলের ঘরে, কপাট মেরে, প্রবৃত্ত হও কর্মযোগে॥\nঅনুরাগের কুঠার ধরে (গাছ) কাট পুণ্যনাশা অহঙ্কারে\nহিংসা মাদার ফেলাও দূরে সত্য খোন্তার সহযোগে ॥\nনিন্দা কাটা হয় হরগজি, বিদ্বেষ-কেওরা বড় পাঁজি ॥\nমায়া-বেত তাই কাট বুঝি, আকড়া নাহি লাগে;\nগুরু বাক্য ছেনদায়ের বলে, এইসব কেটে দাওরে ফেলে\nচৌর্য্য গাছটি কাটবেই মূলে, ধৈর্য্য-ছুরিকাঘাত লেগে ॥’\n‘হিংসা, বিদ্বেষ পরিহরি\nসে ভাব বিনে কুল পাবিনে, রবি-সূত ঠাঁই’\nধর্মপথে যাবে যদি, কর্ম কর ভাই ॥’\nব্যক্তিজীবনের সুখ-শান্তির জন্যই যে কেবল হিংসা-দ্বেষ ত্যাগ করা উচিত তা নয়। সমাজে শান্তি প্রতিষ্ঠা করতেও হিংসা-দ্বেষ ও পরনিন্দার মতো কু অভ্যাস পরিত্যাগ করা প্রয়োজন। এজন্য চাই প্রেম। প্রেম হচ্ছে ঈশ্বরের পরম গুণ। মানুষকে এ গুণ অর্জন করতে হলে হিংসা-নিন্দা পরিত্যাগ করতে হয়। প্রেমের পথে এরাই সবচেয়ে বড় বাধা।\nভক্ত তাই গেয়ে ওঠেন-\n‘হিংসা, নিন্দা, তমঃ-কণ্টক\nকাজে কাজে করে বণ্টক,\n(নিষ্কণ্টক) হ’ল না।\nগুরু নাম- প্রেম সুধা রসে\nতাতে আমার মন না রসে\nকাম-কু-রসে, নীরসে ত্যজিল না।\nএত কঠিন পাষাণ হিয়া,\nগুরু ভাবের রসান দিয়া।\nপাগলচাঁদ তাই তার ভক্তকে সদাসর্বদা সরল অন্তঃকরণে প্রেমে মজে থাকতে ‘বলেছেন। তাই, ভক্ত গায়-\n‘ফেলি হিংসা, নিন্দা-গরল\nঅন্তবাহ্য কর সরল\nপ্রেমেতে হওরে সরল,\n(এ) উপদেশ দিচ্ছেন তিনি\nসাম্য-ভাবে চল হেসে-\nনিয়ে যাবে সত্য দেশে\nসত্য করে দিন রজনী ॥’\nপাগলচাঁদের অনুসারীরা মনে করেন, ‘সবার মধ্যে এক পরমেশ্বর আছেন, সবার আত্মাই এক আত্মা, এ জ্ঞান থেকে শুধু মানুষ নয়, ইতর প্রাণীর প্রতিও মমত্ববোধ জন্মে।’ শুধু তা-ই নয়, পাগলচাঁদ সন্ন্যাসব্রতে বিশ্বাসী ছিলেন না। সংসারে থেকে কর্ম করাকেই ধর্ম বলে মনে করতেন। বলতেন, ‘সৎকর্ম করো। নিরলস কর্ম করো। কর্মই মানুষের আসল পরিচয়।’\nপাগলচাঁদের ধর্মমতে জাতিভেদ প্রথার স্থান নেই। ব্রাহ্মণ্যবাদ ও জন্মগত জাতিভেদকে তারা অশান্তির কারণ বলে মনে করে। অন্তর যার প্রেমপূর্ণ, হিংসা-বিদ্বেষবিহীন সেই তো আসল মানুষ, সত্যের মানুষ। যে ব্যক্তি পবিত্র চরিত্রের অধিকারী সে হিন্দু মুসলিম, বৌদ্ধ খ্রিস্টান-তেলি মুচি-ময়রা-চামার যা-ই হোক না কেন, তার প্রতি পাগলচাঁদ সম্প্রদায়ের বিধি অনুসারে রয়েছে শ্রদ্ধা ও সম্মান। একজন প্রকৃত সরল মানুষের, সত্য মানুষের বেদবিধির দরকার পড়ে না বলেই মনে করতেন পাগলচাঁদ। এজন্য ভক্ত মথুর পাগল বলেন-\n‘পাগল কি ধরা যায় সহজে;\nযেজন বেদের আচার, হইয়া পার, যেতে পারে বিধি ত্যজে ॥\nবেদবিধি বৈদিক ক্রিয়া, এ সকল বিসর্জ্জন দিয়া\nএক ব্রহ্ম এই ভাবিয়া গুরুর পদে মজে;\nপেয়ে তত্ত্ব হয়ে মত্ত, সত্য মানুষ খোঁজে।’\nজাত্যভিমানীদের দিকে তাকাতে নিষেধ করেছেন হৃদানন্দ পাগল। তিনি বলেন-\n‘ ও দিকে কেউ চাসনে তোরা,\nচাইলেÑযশ-কুল-মানে হবি হারা, কুলে আছিস যারা,\nজাত মারিবে ঐ জাত মারা-\nজীয়ন্তে মরাই হবি পিছে।’\nতাই পাগলচাঁদের প্রতি ভক্তের উদাত্ত আহ্বান-\n‘হেন শক্তি দাও পাগলচাঁদ, সারা বিশ্বমাঝে,\nএকই ভাবে, কাটাই সবে, ভাই ভগিনী সাজে।\nজাতিকুল অভিমান ভুলি,\nসমানভাবে সদাই চলি, গো;\nঅন্তর হ’তে মুছিয়া ফেলি,\nঘৃণা, শঙ্কা, লাজে ॥’\nবিশ্বভ্রাতৃত্বের বন্ধনে আবদ্ধ হওয়ার আকাক্সক্ষাই পাগলচাঁদের ধর্মমতের বিশেষ বৈশিষ্ট্য। আমরা তার মতবাদকে পাগলচাঁদের মতাদর্শ বললেও ভক্তরা তেমনটা মনে করেন না। তারা বলেন, ধর্ম মানুষের সৃষ্টি মানুষের জন্যই ধর্মের সৃষ্টি, ধর্মের জন্য মানুষ সৃষ্টি হয়নি। তাই বিশ্বের সব মানুষের কল্যাণ, যেখানে নিহিত সেখানেই পাগলচাঁদ থাকেন। যেখানে প্রেম আছে, সেখানেই পাগলচাঁদ আছেন। এজন্য তো বিশেষ কোনো ধর্মের প্রয়োজন পড়ে না!\nবর্ণ ও জাত প্রথার কারণে মানুষকে ছুঁয়ে দিলে মানুষ যে অপবিত্র হয়, এমন অস্পৃশ্যতাবাদকে পাগলচাঁদ ঘৃণা করতেন।\nনিজে নিম্নবর্ণের মানুষ হওয়ার ফলে নিম্নবর্ণের মানুষের যন্ত্রণা দূর করতে তিনি এগিয়ে এলেন। তিনি বললেন, ‘কোনো মানুষ পিতৃপরিচয়হীন হলেও তাকে ছোট ভাবা চলবে না, বরং তাকে সমাজে আর পাঁচজনের মতো সমান অধিকার দিতে হবে। কারণ তার জন্মের জন্য সে নিজে দায়ী নয়।’ দেবদাস- পৃ. ৩৮)\n‘এমনকি কোনো নারী অসহায় হয়ে পতিতাবৃত্তি অবলম্বন করে থাকলেও তার নারী-মর্যাদা ক্ষুণ্ন করার বিরুদ্ধে তিনি প্রতিবাদ জানিয়েছেন।’ ( দেবদাস- পৃ. ৩৮)\nদাম্পত্য প্রেমে থাক\nপাগলচাঁদের ধর্মমতে গার্হস্থ্য আশ্রমই হলো শ্রেষ্ঠ আশ্রম। সেখানে নারী ও পুরুষ লক্ষ্মী ও নারায়ণরূপে তাদের সংসারধর্ম পালন করবে। মাতা-পিতা গৃহের দেবতা। ঈশ্বরজ্ঞানে তাদের পূজা করার কথা বারবার বলেছেন পাগলচাঁদ। পাগলসংগীতেও বারবার এ কথা বলা হয়েছে। স্বামীকে স্ত্রী যেরূপে নারায়ণজ্ঞানে ভক্তি-শ্রদ্ধা করবেন, তেমনি স্বামীও তার স্ত্রীকে লক্ষ্মীজ্ঞানে ভক্তি-শ্রদ্ধা করবেন। গার্হস্থ্য আশ্রমের সমান অংশীদার দুজনই। নিজ স্ত্রীকে যেমন পাগলচাঁদপন্থীরা লক্ষ্মীজ্ঞানে ভক্তি-শ্রদ্ধা করেন, একইভাবে অন্য নারীরাও তাদের কাছে লক্ষ্মীর ন্যায়। মতুয়া ধর্মে বিশ্বাসীরা নারীকে পুরুষের সমান মর্যাদা দেন এবং অন্য নারীকে মাতৃজ্ঞানে ভক্তি-শ্রদ্ধা করার কথা বলেন। কিন্তু পাগলচাঁদের ধর্মমতে নারী ও পুরুষ সৃষ্টি কাজের অংশীদার বলেই দেবতাতুল্য উভয়ই স্রষ্টার অংশ, ফলে যে গৃহে তারা বাস করেন, সেই গৃহে মন্দিরের কোনো প্রয়োজন পড়ে না। গৃহ আপনি হয়ে ওঠে দেবা-দেবীর বাসস্থল।\nপাগলচাঁদের ধর্মদর্শনে আধ্যাত্মিক কর্মের নির্দেশক হিসেবে গুরুর স্থান সর্বাগ্রে। তবে উচ্চবর্ণের গুরুবাদের সাথে পাগলচাঁদের প্রবর্তিত গুরুবাদে রয়েছে পার্থক্য। চৈতন্য পূর্ববর্তীকালে যে শাস্ত্রে নিম্নবর্ণের ধর্মের অধিকার ছিল না, সেই শাস্ত্রে তাদের গুরু হওয়ার স্বপ্নও ছিল অলীক। নারীরাও সেখানে পৌরোহিত্যের অধিকার পেতেন না। পাগলচাঁদ তার গুরুবাদী চিন্তায় জাতিভেদ প্রথাকে অস্বীকার করলেন এবং সমাজ ও ধর্মীয় ক্ষেত্রে সাম্যবাদী দৃষ্টিভঙ্গির প্রবর্তন করলেন। বিবাহ, মৃত্যুর শ্রাদ্ধাদির অনুষ্ঠানে যে কেউ পৌরোহিত্য করতে পারেন। জানা যায়, পাগলচাঁদের সাথে মালতীর বিয়ের অনুষ্ঠান সম্পন্ন হয়েছিল তার প্রথমা স্ত্রী ধনলক্ষ্মী মায়ের পৌরোহিত্যে। পাগলচাঁদের দর্শনে সত্য মানুষের সন্ধান একমাত্র গুরুই দিতে পারে- ধর্মতত্ত্বকথা গুরুর পদ ভজেই জানা সম্ভব। তাই মথুর পাগল গানে গানে বলেন-\n‘বেদবিধি বৈদিক ক্রিয়া, এ সকল বিসর্জ্জন দিয়া\nএক ব্রহ্ম এই ভাবিয়া গুরুর পদে মজে\nপেয়ে তত্ত্ব হ’য়ে মত্ত, সত্য মানুষ খোঁজে\nওসে ধরে মানুষ হয়েছে হুঁশ, পেয়েছে সেই রস রাজে ॥’\n‘গুরুকে রজক করে ভক্তি ক্ষারে,\nমন কাপড়ে আগে জড়া-’\nপাগলচাঁদের অনুসারীরা বিশ্বাস করেন, ‘গুরুর দয়া’ ছাড়া কিছুতেই সিদ্ধির পথে উত্তরণ সম্ভব নয়।\nতাই পাগলসংগীতে ভক্তরা গায়-\n‘কিসে হরে গুরুর দয়া আমরা মন ভরা গরল\nঅন্তরে অসুরের বুঝি আমার মুখেতে সরল ॥\nকারণ করি সকলেরে, হিংসা নিন্দা তমঃ ছেড়ে\nসদা বল হরি বল।’\nপাগলচাঁদের ধর্মদর্শনে গুরু তার শিষ্যের অন্তরে আশার আলো জ্বালান। বীজমন্ত্র দিয়ে দীক্ষা দেন এবং পাগলচাঁদ প্রদর্শিত পথে জীবন পরিচালনায় অভ্যস্ত করে তোলেন। পুরাণের আচার প্রথানুসারে গুরু শিষ্যর কাছ থেকে যে দানদক্ষিণা পান, তা পাগলচাঁদের মতাদর্শী গুরু পান না। গুরুকে দানদক্ষিণা দেয়ার পরিবর্তে নিঃস্ব অসহায় আর্তপীড়িত মানুষকে স্বেচ্ছায় দান ও ভোজন করানোর নির্দেশ দেন। আর এভাবেই পাগলচাঁদের দর্শনে ‘গুরুবাদ’ একটি ভিন্ন মাত্রা পেয়েছে।\nমূর্তি পূজা, দেব-দেবী পূজাবিরোধী\nপাগলচাঁদ বাহ্মণ্যবাদের বিরোধী করার পাশাপাশি একেশ্বরবাদের কথা বললেন। এক পরমেশ্বরই সকল শক্তির উৎস। যারা বিভিন্ন দেব-দেবীর পূজা করে, তারা মূলত ব্রাহ্মণের আয়ের উৎসকে শক্তিশালী করেন, তথা পুঁজিবাদকে উসকে দেন। তাছাড়া দেব-দেবীদের সন্তুষ্ট করার জন্য যে ‘পশু হত্যা’, তারও বিরোধিতা করেন পাগলচাঁদ। তিনি বলেন, ‘হত্যা বা নিষ্ঠুরতা কোনো ধর্মের অংশ হতে পারেন, না বরং ত্যাগ ও জীব সেবাই ধর্ম।’\nপাগলচাঁদের দেব-দেবী পূজার বিরোধিতার মধ্য দিয়ে একেশ্বরবাদ জয়যুক্ত হয় এবং দেব-দেবীর স্থানে পিতা-মাতা হয়ে ওঠেন জীবন্ত দেবতা।\nএ কারণেই পাগলভক্ত গেয়ে ওঠেন-\n‘ধরে সেই রসের গোড়া, রসিক হয়েছে তারা\nবেদবিধির দফা সারা, দেব-দেবী না পূজে ॥’\nপাগলচাঁদ ও মতুয়াদের মতো ‘জীবে প্রেম করো’ অর্থাৎ পৃথিবীতে জীবসেবাই পরম ধর্ম বলে বিশ্বাস করতেন।\nপ্রেম হলো মানুষের মহৎ অনুভূতি ও পবিত্রতম অনুভূতি। পাগলচাঁদ বলেন, ‘সবার মধ্যে এক পরমেশ্বর আছে। সবার আত্মাই এক আত্মা’- এ জ্ঞান থেকেই মানুষকে সকল জীবের সেবা করার নির্দেশ দেন পাগলচাঁদ। এর মধ্য দিয়ে তিনি প্রতিষ্ঠা করলেন অস্পৃশ্যতাবাদ বর্জননীতি। মানুষের ছোঁয়ায় মানুষ কী করে অস্পৃশ্য হয়, তা মাথায় আসে না পাগলচাঁদের। জীবসেবার মধ্য দিয়ে তিনি এ ঘৃণ্য প্রথারই বিরোধিতা করেন। পাগলচাঁদ বিশ্বাস করতেন, কোনো জড়বাদী দর্শনকে আঁকড়ে না ধরে বাস্তব সত্যাবলম্বন করে জীবন চালিত করাই ধর্মের প্রধান ও মানবিক অনুজ্ঞা হওয়া উচিত।\nপিরোজপুরের নাজিরপুর উপজেলার খেজুরতলা গ্রামে পাগলচাঁদ ধর্মের প্রবর্তক রাধানাথ পাগলের জন্ম। তিনি ১৮৫৪ খ্রিস্টাব্দের ভাদ্র মাসের পূর্ণিমায় জন্মগ্রহণ করেন। বাবার নাম কৃষ্ণচন্দ্র মিস্ত্রী, মায়ের নাম চম্পাবতী। নিম্নবর্ণের ঘরে জন্মগ্রহণ করার ফলে উচ্চবর্ণের নানা রকম অত্যাচার সম্পর্কে তিনি ছোটবেলা থেকেই জানতে পারেন। এভাবে একদিন তার মনে নানা রকম প্রশ্ন দেখা দেয় এবং তিনি সে প্রশ্নের উত্তর নিজেই আবিষ্কার করতে সমর্থ হন। শুরু হয় প্রতিবাদ ও সংস্কার। এতে ব্রাহ্মণরা তাকে অনেকবার হত্যার চেষ্টা করে। কিন্তু তিনি বেঁচে যান। তিনি বর্ণভেদ প্রথা উচ্ছেদ, অস্পৃশ্যতা বর্জন করেন। তার জন্মের দুই বছর পর বিধবা বিবাহ আইন পাস হয়। সেই আন্দোলনের অগ্রপথিক ছিলেন ঈশ্বরচন্দ্র বিদ্যাসাগর। বিধবা বিবাহ আইন পাস হওয়ার পর ২০ জনের অধিক বিধবা বিবাহ দিতে সক্ষম হননি। এবং এ বিধবা বিবাহের জন্য তাকে পণ দিতে হয়েছিল। কিন্তু বিদ্যাসাগর কর্তৃক শুরু হওয়া কাজ অনেকটা এগিয়ে নিয়েছিলেন পাগলচাঁদ। বরিশালের নাজিরপুর এমন একটি এলাকা, যেখানে মানুষ একেবারেই নিরক্ষর। শিক্ষার আলো সেখানে তখন পৌঁছেনি, সেখানে কোনো বিদ্যালয়ও ছিল না। এমন একটি অঞ্চলে ঘুরে ঘুরে তিনি বিধবা বিবাহ দেয়ার উদ্দেশে বিবাহে ইচ্ছুক মেয়েদের নিজের নৌকায় তুলে নিতেন। এভাবে তিনি তার জীবদ্দশায় কোনো রকম পণ ছাড়াই প্রায় দেড় হাজর বিধবা বিবাহ দিয়েছেন। যে বিবাহে স্বামীকে সাতপাক ঘুরবে স্ত্রী এবং স্ত্রীকে সাতপাক ঘুরবে স্বামী। জাতপাতের তোয়াক্কা না করে তিনি বর্ণ অসবর্ণে বিয়ে দিয়েছেন। এমন একজন কর্মবীরকে, এমন একজন বিপ্লবীকে বাংলার শিক্ষিত সমাজ মনে রাখে না। মূল্যায়নও করেনি। কিন্তু হাজার হাজার সাধারণ মানুষের হৃদয়-কাননে তিনি বিহার করেন। খেজুরতলায় আজও ১৪ ফাল্গুন থেকে সাতদিনব্যাপী অনুষ্ঠান হয়। ১৪ তারিখ রাজশক্তি ও রাজপূজা, ১৫ তারিখ ভক্তপূজা, ১৬ তারিখ পাপ ও স্বীকারোক্তি, ১৭ তারিখ ‘বিধবা বিবাহ’ অনুষ্ঠান অনুষ্ঠিত হয়। বর্তমানে বিধবা বিবাহের অনুষ্ঠানটি হয় না বললেই চলে। শিক্ষিত ভব্য সমাজে পাগলচাঁদের কদর থাক বা না থাক, পাগলচাঁদের উদার মতাদর্শকে হৃদয়ে ধারণ করে তারা আজও দৈনন্দিন কার্য সম্পন্ন করেন।\nতারা পাগলকে স্মরণ করে আপনমনে গেয়ে ওঠে-\nখেজুরতলায় মানবলীলা, আম বেড়েতে মিলায় মেলা,\nমুখে হরি বোলা,\nপাগল করল কুল-বালা, করল কুলে দফা সারা ॥\nমহাভাবের বন্যা দিয়ে দিল জগৎ ভাসাই য়ে,


স্টেডিয়ামের বাইরে খেলোয়াড়কে পিটিয়ে খুন! – Bongo Ayna\nHome/ সর্বশেষ আপটেড/স্টেডিয়ামের বাইরে খেলোয়াড়কে পিটিয়ে খুন!\nকরোনায় দ্বিতীয় ঢেউয়ে যখন টালমাতাল ভারতের দিল্লি, তখন শহরটির উত্তর পশ্চিমে মডেল টাউন এলাকায় ঘটল লোমহর্ষক এক ঘটনা।\nবুধবার রাতে সেখানে ছত্রসাল নামক স্টেডিয়ামের বাইরে ২৩ বছরের এক কুস্তিগীরকে পিটিয়ে খুন করল দুর্বৃত্তরা। হামলার ঘটনায় নিহত কুস্তিগীরের দুই বন্ধু মারাত্মকভাবে জখম হয়েছেন। তারা এখন স্থানীয় বিনায়ক হাসপাতালে মৃত্যুর সঙ্গে লড়াই চালিয়ে যাচ্ছেন।\nকুস্তিগীরকে হত্যার নেপথ্যে ভারতের এক অলিম্পিক পদকজয়ী এথলেট রয়েছেন বলে সন্দেহ দিল্লি পুলিশের।\nএ ঘটনায় একজনকে ইতিমধ্যেই গ্রেফতার করেছে পুলিশ।


বাজারে করোনাভাইরাসের ওষুধ আনছে ফুজি | দৈনিক প্রজন্মের ভাবনা\nকরোনাভাইরাস (কোভিড-১৯) চিকিৎসায় একটি ওষুধের ব্যবহারে চূড়ান্ত পর্যায়ে পরীক্ষা চালাচ্ছে জাপানি কোম্পানি ফুজিফিল্ম। দুটি পর্যায়ে সফলভাবে পরীক্ষা শেষে এখন চূড়ান্ত পর্যায়ে পরীক্ষার অংশ হিসেব মানবদেহে এর প্রয়োগের কাজ শুরু হয়েছে বলে জানিয়েছে কোম্পানিটি। মঙ্গলবার তারা এ ঘোষণা দিয়েছে।\nওই ওষুধটির নাম অ্যাভিগান। ফুজিফিল্মের ফার্মাসিউটিক্যালস কোম্পানি টয়ামা কেমিক্যাল কোং লিমিটেড ওষুধটি তৈরি করেছে। দেহে ফ্লু ভাইরাস প্রতিরোধে জাপানে দীর্ঘদিন ধরে ব্যবহৃত হয়ে আসছে অ্যাভিগান।\nঅ্যাভিগানের জেনেটিক নেম ফ্যাভিপিরাভির। ফুজিফিল্ম বলেছে, তারা আশা করছেন, করোনাভাইরাস প্রতিরোধেও কার্যকরী প্রমাণিত হবে অ্যাভিগান।\nজাপানি কোম্পানিটি জানিয়েছে, অ্যাভিগান এক ধরনের অ্যান্টি-ভাইরার ড্রাগ। এ ধরনের ওষুধ মানবদেহে ভাইরাসের বংশবিস্তার রোধে দারুণ কার্যকর। এরা এক ধরনের এনজাইম খেয়ে ফেলে যা ভাইরাসের বৃদ্ধি ত্বরান্বিত করে। সে হিসাবে অ্যাভিগানও করোনাভাইরাস প্রতিরোধে ভূমিকা রাখতে পারবে বলে আশা করছেন তারা।\nএর আগে ইবোলা ভাইরাস চিকিৎসায় অ্যাভিগানের জেনেটিক গোত্রীয় ফ্যাভিপিরাভির’র প্রয়োগ ঘটান গবেষকরা। ইঁদুরের ওপর এর পরীক্ষা চালিয়ে ফলও পেয়েছিলেন তারা। তবে মানবদেহে এর কার্যকারিতা ঠিক কেমন-তা এখনও প্রমাণিত নয়। তবে গবেষকদের দাবি, মানবদেহে অ্যাভিগানের প্রয়োগে অপেক্ষাকৃত ভালো ফলাফল পাওয়া গেছে।\nএদিকে মানবদেহে অ্যাভিগানের প্রয়োগে ফলাফল ইতিবাচক ধরে সামনের দিকে এগোচ্ছে ফুজিফিল্ম। ইতোমধ্যে উৎপাদনও বাড়িয়ে দিয়েছে তারা।\nজাপানি এই কোম্পানিটি জানিয়েছে, এটি কার্যকরী প্রমাণিত হলে শুধু জাপান নয়, সারাবিশ্ব জুড়ে সরবরাহ করা হবে অ্যাভিগান।\nপ্রাণঘাতী করোনাভাইরাস এ পর্যন্ত বিশ্বের ৪২ হাজার জনের প্রাণ নিয়েছে। এতে আক্রান্ত হয়েছে ৮ লাখ ৬০ হাজারের বেশি।\nগত বছরের ডিসেম্বরে চীনের উহানে প্রথম করোনাভাইরাস শনাক্ত করা হয়। তবে মৃত্যু সংখ্যাতেও চীনকে ছাড়িয়ে গেছে যুক্তরাষ্ট্র।\nকরোনাভাইরাসে (কোভিড-১৯) যুক্তরাষ্ট্রে এক লাখ মানুষ মারা যাবে বলে সতর্ক করে দিয়েছেন দেশটির শীর্ষ স্বাস্থ্য কর্মকর্তা ড. টনি ফৌসি।\nকরোনায় সবচেয়ে বেশি মারা গেছে ইতালিতে, ১২ হাজার ৪২৮ জন। দেশটিতে মোট আক্রান্তের সংখ্যা এক লাখ ৫ হাজার ৭৯২।\nদ্বিতীয় সর্বোচ্চ মারা গেছেন স্পেনে, ৮ হাজার ৪৬৪। তবে চীনে প্রকৃত মৃতের সংখ্যা (সরকারি হিসাব ৩ হাজার ৩০৫ জন) নিয়ে প্রশ্ন রয়েছে।\nবর্তমান করোনাভাইরাস মহামারি দ্বিতীয় বিশ্বযুদ্ধের পর বিশ্বের জন্য সবচেয়ে বড় চ্যালেঞ্জ বলে মন্তব্য করেছেন জাতিসংঘ মহাসচিব অ্যান্তনিও গুতেরেসে। তিনি সতর্ক করে দিয়ে বলেছেন, এই মহামারি কঠিন অর্থনৈতিক মন্দা এনে দিতে পারে, যার সমকক্ষ সম্ভবত বিগত অতীতে দেখা যায়নি।\nটিকায় আগ্রহ নেই, ফেরত পাঠানো হলো ৩১০০ ডোজ! মার্চ ১১, ২০২১


Ekushe Journal | চাঁপাইনবাবগঞ্জে অসুস্থ ও গর্ভবতী পশুর মাংস বিক্রি: প্রতিবাদ করলে উল্টো হুমকি! - Ekushe Journal\nঅক্টোবর ২৮ ২০২০, ১৮:০৯\nচাঁপাইনবাবগঞ্জ পৌরসভার নিউমার্কেট, নতুনহাট, বটতলাহাটে কসাইখানায় অসুস্থ ও গর্ভবতী গরু-ছাগল জবাই করে মাংস বিক্রির অভিযোগ উঠেছে। জবাইয়ের আগে পশুর স্বাস্থ্য পরীক্ষার নিয়ম থাকলেও তা মানা হচ্ছে না। এ সুযোগে কতিপয় অসাধু কসাই বেশি মুনাফার লোভে অসুস্থ ও গর্ভবতী গরু-ছাগল কম দামে কিনে এর মাংস বিক্রি করছেন। তথ্য রয়েছে, গত শুক্রবার জেলা শহরের বালিগ্রামস্থ পৌর কসাইখানায় একটি গর্ভবতী গাভী জবাই করে মাইকিং করে কম দামে বিক্রি করা হয়েছে মাংস। পরের দিন শনিবার সকালে কসাইখানার বর্জ ব্যবস্থাপনার ভাগাড়ে একটি বস্তায় মৃত বাছুর উদ্ধার করে এলাকাবাসী। এনিয়ে স্থানীয় কয়েকজন যুবক এর ভিডিও ধারন করে সামজিক যোগাযোগ মাধ্যমে প্রকাশ করলে আতঙ্কিত হয়ে পড়ে শহরবাসী।\nএলাকার কয়েকজন বাসিন্দা সূত্রে জানা গেছে, সপ্তাহের শুক্র, শনি, মঙ্গল ও বুধবার ৪দিনে প্রতিদিন ১৫-২০টি গরু-ছাগল জবাই হয় চাঁপাইনবাবগঞ্জ পৌর কসাইখানায়। জবাই করা এসব গরুর অধিকাংশই অসুস্থ। গত ২৩ অক্টোবর শুক্রবার ৮ মাসের গর্ভবতী গাভী জবাই করার পর নিউমার্কেটে মাংশ বিক্রি করা হয়। পরেরদিন শনিবার সকালে এলাকবাসী মৃত বাছুর পড়ে থাকতে দেখলে স্থানীয়রা উত্তেজিত হয়ে এর বিচার দাবি করেন। এর প্রতিবাদ করতে গেলে উল্টো কসাইরাই হুমকি দেয় বলে জানায় স্থানীয়দের। স্থানীয় বাসিন্দা মো. রুবেল, গিনি বেগম, মিজানুর রহমানসহ আরো কয়েকজন বলেন, পৌর কসাইখানার পাশের ভাগাড়ে শনিবার সকালে একটি বস্তাকে কুকুর ছিড়ে খেতে দেখা যায়। পরে সবাই এগিয়ে গিয়ে বস্তা খুলে দেখতে পায় মৃত একটি বাছুর। পরে জানা যায়, ৮ মাসের গর্ভবতী গরুকেই সেদিন জবাই করা হয়। পরে সেই মাংস জেলা শহরের নিউমার্কেটে কম মূল্যে মাইকিং করে বিক্রি করা হয়। তবে গরুটি কার কাছ থেকে কেনা হয়েছে ও কোন কসাই তা করেছে বিষয়টি জানা যায়নি।\nনাম প্রকাশ না করার শর্তে স্থানীয় এক বাসিন্দা জানান, এর আগেও এমনভাবে অসুস্থ ও গর্ভবতী গরু-ছাগল জবাই করা হয়েছে। আমরা মাঝেমধ্যেই এমন খবর পেলেও তাদের বিরুদ্ধে বলতে গেলে উল্টো তারাই বিভিন্নভাবে হুমকি দেয়। শনিবার মৃত বাছুর উদ্ধারের পর পৌরসভার ওয়ার্ড কাউন্সিলর বারেক আলী, মহিলা ওয়ার্ড সদস্য মাসকুরাকে জানানো হয়েছে। এখানকার ডাক্তার ও পৌরসভার প্রতিনিধিরা অর্থের বিনিময়ে এসব অপরাধ করে থাকে। এমনকি ধর্মীয় দৃষ্টিকোন থেকেও এটি হারাম। আমরা তদন্ত করে এর বিচার চাই।\nকসাইখানার নৈশপ্রহরী মনিরুল ইসলাম বলেন, ৭-৮ বছর ধরে এখানে নাইট গার্ড হিসেবে ও কসাইখানার ধোয়া মোছার কাজ করি। গরু জবাইয়ের সময় আমি বাইরে থাকি এবং ডাক্তার, পৌরসভার ইন্সপেক্টর ও মৌলভী ভেতরে থাকে। আমিও শুনলাম শুক্রবার রাতে জবাই করা গরুর পেটে ৮ মাসের বাছুর ছিলো, যা এই এলাকার লোকজন জানাজানি হয়েছে। বিষয়টি যেহেতু ঘরের মধ্যে হয়েছে, আর আমি বাইরে ছিলাম তাই আমি জানি না।\nচাঁপাইনবাবগঞ্জ পৌরসভার প্রতিনিধি ও পৌর কসাইখানার পরিদর্শক মনিরুল ইসলাম জানান, সেদিন সকাল ৫টা ৩০ মিনিটে কসাইখানায় আমি উপস্থিত হয়। ভেটেরিনারি সার্জনের প্রতিনিধির পরীক্ষা-নিরীক্ষা ও অনুমতি পেলেই তার উপস্থিতিতে পশু জবাই করা হয়। পরে মার্কেটে বাজারজাত করার উদ্দেশ্য মাংশ নিয়ে যাওয়া হয়। আমি শুধু পৌরসভার একজন প্রতিনিধি হিসেবে সীলমোহর দেয়। এছাড়া আর কিছু জানি না, কারন পশু অসুস্থ বা গর্ভবতী কি না তা পরীক্ষা করেন ভেটেরিনারি সার্জনের প্রতিনিধি।\nচাঁপাইনবাবগঞ্জ পৌর কসাইখানায় উপজেলা ভেটেরিনারি সার্জনের প্রতিনিধি ও উপ-সহকারী প্রানীসম্পদ কর্মকর্তা আবুল কালাম আজাদ গর্ভবতী ও অসুস্থ পশু জবাই কাজে নিজের সম্পৃক্ততার কথা অস্বীকার করে বলেন, দীর্ঘ প্রায় ৭ বছর ধরে কসাইখানায় ভেটেরিনারি সার্জনের প্রতিনিধি হিসেবে পশু জবাইয়ের পূর্বে পরীক্ষার কাজ করে আসছি। পরীক্ষায় অসুস্থ বা গর্ভবতী পশু ধরা পড়লে জবাই করার অনুমতি দেয় না। কিন্তু আমি চলে আসার পরেও আমার চোখ এড়িয়ে কসাইরা গরু জবাই করে। আমি চলে আসার পর তখনই এমন ঘটনা ঘটতে পারে।\nজেলা প্রানীসম্পদ কর্মকর্তা ডা. মোস্তাফিজুর রহমান জানান, অসুস্থ বা গর্ভবতী পশু জবাই করা আইনগতভাবে মারাত্মক অপরাধ। বিষয়টি নিয়ে আগামীতে যথাযথভাবে তদারকি করা করা হবে।


ঢাকা বিশ্ববিদ্যালয়: ছাত্রদলের রাজনীতি নিয়ন্ত্রণে শিক্ষকেরা! | weeklydesh.com\nঢাকা বিশ্ববিদ্যালয়: ছাত্রদলের রাজনীতি নিয়ন্ত্রণে শিক্ষকেরা!\nঢাকা বিশ্ববিদ্যালয়ে ছাত্রদলের কমিটি গঠনে সরাসরি যুক্ত হয়ে পড়েছেন বিএনপি-জামায়াত সমর্থক সাদা দলের শিক্ষকদের একটা অংশ। বিএনপির চেয়ারপারসন ছাত্রদলের নতুন কমিটি করার যে উদ্যোগ নিয়েছেন তাতে কারা নেতৃত্বে থাকবে তা ঠিক করতে কাজ করছেন এ শিক্ষকেরা। গত দুদিন ধরে এমন অন্তত তিনজন শিক্ষকের কাছে গিয়ে আগ্রহী ছাত্ররা একধরনের সাক্ষাৎকারও দিয়েছেন।\nছাত্রদল ও সাদা দলের শিক্ষকদের একাধিক সূত্র এই তথ্য নিশ্চিত করেছে। তবে প্রক্রিয়ার সঙ্গে যুক্ত শিক্ষকেরা আনুষ্ঠানিকভাবে বিষয়টি স্বীকার করতে চান না। অনানুষ্ঠানিকভাবে দুজন শিক্ষক বলেছেন, তাঁরা ছাত্রদলের সম্ভাব্য নেতাদের সম্পর্কে খোঁজখবর নিচ্ছেন, তথ্য সংগ্রহ করছেন। সে জন্য আগ্রহী ছাত্রদল কর্মীরা তাঁদের কাছে আসছেন।\nএ নিয়ে ছাত্রদলের বর্তমান কমিটির একাংশ ক্ষোভ প্রকাশ করেছে। এই নেতারা দাবি করেছেন, অতীতে কখন এভাবে প্রকাশ্যে শিক্ষকেরা ছাত্রসংগঠনের কমিটি নির্বাচনের যুক্ত হয়েছেন বলে তাঁদের জানা নেই। এটা ছাত্র-শিক্ষক সম্পর্কের ক্ষেত্রে নেতিবাচক ফল বয়ে আনতে পারে।\nছাত্রসংগঠনগুলোর সংশ্লিষ্ট সূত্র জানায়, ঢাকা বিশ্ববিদ্যালয়ে ছাত্রলীগ-ছাত্রদলের রাজনীতিতে আওয়ামী লীগ-বিএনপিপন্থী প্রভাবশালী শিক্ষকেরা পরোক্ষভাবে কিছু ভূমিকা রাখেন। তবে এবার ছাত্রদলের কমিটি গঠনকে কেন্দ্র করে যা হচ্ছে এমনটা প্রকাশ্যে কখনো দেখা যায়নি। জানতে চাইলে ছাত্রলীগের কেন্দ্রীয় সভাপতি বদিউজ্জামান বলেন, ‘শুনেছি, একসময় অনানুষ্ঠানিকভাবে শিক্ষকদের একটি মূল্যায়ন নেওয়া হতো। তবে এখন আমাদের সংগঠনে কাউন্সিলের মাধ্যমেই কমিটি করা হয়। কাউন্সিল করা না গেলে বিশ্ববিদ্যালয় ও কেন্দ্রীয় কমিটির মতামতের ভিত্তিতে তা করা হয়।’\nছাত্রদল ও সাদা দলের শিক্ষকদের একাধিক সূত্র জানায়, সাদা দলের প্রার্থী হিসেবে নির্বাচিত ঢাকা বিশ্ববিদ্যালয় শিক্ষক সমিতির একজন সাবেক সহসভাপতি মূলত ছাত্রদলের নেতা নির্বাচনের বিষয়টি দেখভাল করছেন। বিজ্ঞানের ওই শিক্ষককে সহযোগিতা করছেন আরও কয়েকজন শিক্ষক। এঁদের বেশির ভাগই কার্জন হলকেন্দ্রিক। তাঁরা নিয়মিত ছাত্রদের পাশাপাশি অনিয়মিত হিসেবে কারা কারা এখনো বিভিন্ন কোর্সে ভর্তি হয়ে ছাত্রত্ব ধরে রেখেছেন তাঁদের খোঁজখবর নিচ্ছেন। ছাত্রদলের কর্মীদের সঙ্গে কথা বলছেন।\nগতকাল বৃহস্পতিবার ঢাকা বিশ্ববিদ্যালয়ের কার্জন হল এলাকায় গিয়ে দেখা গেছে, ছাত্রদলের বেশ কয়েকজন পদপ্রত্যাশী কর্মী শিক্ষকদের সঙ্গে দেখা করার জন্য অপেক্ষা করছেন। দুপুর নাগাদ এঁরা আলাদাভাবে তিনজন শিক্ষকের সঙ্গে দেখা করেন। এঁদের একজন দেখা করেন অমর একুশে হলের সাবেক একজন প্রাধ্যক্ষের সঙ্গে। ছাত্রদলের ওই কর্মী বলেন, ‘আমি (সম্ভাব্য কমিটিতে) সাধারণ সম্পাদক পদপ্রার্থী। স্যারের সঙ্গে দেখা করেছি। সংগঠনে আমার অবদানের কথা তাঁকে জানিয়েছি।’ তিনি নিজ ও প্রতিপক্ষ সংগঠনের কর্মীদের হাতে মার খাওয়ার (মাথায় কোপের দাগ দেখিয়ে) কথা ওই শিক্ষককে জানান।\nসব দলই ছাত্র রাজনীতিতে ঢাকা বিশ্ববিদ্যালয় শাখাকে গুরুত্বপূর্ণ বিবেচনা করে থাকে। বিশেষ করে যারা সরকারে থাকে তারা মনে করে, ঢাকা বিশ্ববিদ্যালয় ক্যাম্পাস নিয়ন্ত্রণে থাকলে ছাত্র আন্দোলন নিয়ন্ত্রণে রাখা সম্ভব। আবার যারা বিরোধী দলে থাকে তারা মনে করে ঢাকা বিশ্ববিদ্যালয়ে আন্দোলন জোরদার করা গেলে তা সারা দেশে ছড়িয়ে দেওয়ার সুযোগ থাকে। কিন্তু গত পাঁচ বছরে এই ক্যাম্পাসে বিএনপির ছাত্রসংগঠন ছাত্রদল কার্যত অস্তিত্বশূন্য ছিল। সরকারবিরোধী আন্দোলনেও সংগঠনটি মাতৃ সংগঠনের চাহিদামতো কাজ দেখাতে ব্যর্থ হয়েছে বলে খোদ খালেদা জিয়া ক্ষোভ জানিয়েছেন। তিনি শিগগির নিয়মিত ছাত্রদের দিয়ে নতুন কমিটি করার উদ্যোগের কথা নেতাদের জানিয়ে দেন।\nদলীয় সূত্র জানায়, গত ২৮ জানুয়ারি ঢাকা বিশ্ববিদ্যালয়ের বিএনপি-জামায়াতপন্থী সাদা দলের শিক্ষকেরা বিএনপির চেয়ারপারসনের সঙ্গে দেখা করতে গিয়ে ছাত্রদের নিয়ে কমিটি করার পরামর্শ দেন তাঁকে। শিক্ষকেরা যুক্তি দেখান, ছাত্রদলের এখন যাঁরা নেতৃত্বে আছেন, তাঁদের ছাত্রত্ব না থাকায় তাঁদের পক্ষ নিয়ে বিএনপিপন্থী শিক্ষকেরা বিশ্ববিদ্যালয় প্রশাসনকে কোনোভাবে চাপে রাখতে পারছেন না। নিয়মিত ছাত্ররা নেতৃত্বে থাকলে তাঁদের হল ও ক্যাম্পাসে থাকাসহ বিভিন্ন বিষয় নিয়ে তাঁরা জোরালো অবস্থান নিতে পারেন।\nকমিটিতে স্থান পেতে ছাত্রদল কর্মীরা দেখা করছেন এমন দুজন শিক্ষক নাম প্রকাশ না করার শর্তে বলেন, সাদা দলের শিক্ষকেরা এখন বিশ্ববিদ্যালয় প্রশাসনের কাছে যথেষ্ট গুরুত্ব পাচ্ছেন না। তার কারণ, প্রশাসন জানে শিক্ষকেরা যাই করুক তাঁদের কিছু নীতিগত সীমাবদ্ধতা আছে। এ অবস্থায় ছাত্রদল ক্যাম্পাসে শক্ত অবস্থান নিতে পারলে প্রশাসন বাড়তি চাপ অনুভব করবে। এতে সাদা দলের শিক্ষকদের কদর বাড়বে। তবে তাঁদের একজন এও বলেন, নীতিগতভাবে এ বিষয়টি হয়তো সমর্থনযোগ্য নয়।\nজানতে চাইলে ছাত্রদলের কেন্দ্রীয় কমিটির ভারপ্রাপ্ত সাধারণ সম্পাদক ওবায়দুল হক বলেন, সংগঠন থেকে এখনো এ ধরনের কোনো সিদ্ধান্ত হয়নি। তবে তাঁরা জানতে পেরেছেন, বিশ্ববিদ্যালয়ের কিছু কিছু শিক্ষক ছাত্রদল কর্মীদের ডেকে নিয়ে কথা বলছেন, সাক্ষাৎকার নিচ্ছেন। তিনি বলেন, এতে সংগঠনের শৃঙ্খলা নষ্ট হচ্ছে। সাংগঠনিক প্রক্রিয়ায়ই সবকিছু হওয়া ভালো এবং শেষ পর্যন্ত তাই হবে বলেই তাঁরা মনে করেন।\nখালেদা জিয়ার সঙ্গে বৈঠকে ছিলেন এমন একজন শিক্ষক বলেন, তাঁরা খালেদা জিয়াকে বলেছেন, একেবারে নিয়মিত না হলেও এমন নেতাদের নেতৃত্বে নিয়ে আসা হোক যাঁরা অন্তত বিশ্ববিদ্যালয়ের বিভিন্ন বিভাগের মাস্টার্স প্রোগ্রামে ভর্তি আছে। তখন খালেদা জিয়া শিক্ষকদের ছাত্রদলের কর্মীদের বিষয়ে খোঁজখবর করার জন্য বলেন। সে হিসেবে কয়েকজন শিক্ষক এ বিষয়ে কাজ করছেন।\nছাত্রদলের সূত্র জানায়, গত সোমবার ছাত্রদলের বিশ্ববিদ্যালয় কমিটির নেতাদের সঙ্গে বৈঠকে খালেদা জিয়া জানতে চেয়েছিলেন, ২৯ ডিসেম্বর ‘গণতন্ত্রের অভিযাত্রা’ কর্মসূচিতে শিক্ষকেরা রাস্তায় নেমে লাঞ্ছিত হয়েছিলেন। তখন ছাত্রদল কেন পাশে ছিল না। এর সদুত্তর দিতে না পারলেও একজন নেতা বলেন, শিক্ষকদের মধ্যেও ঝামেলা আছে। তাঁরা গত পাঁচ বছরে ক্লাস বর্জনের মতো কোনো কর্মসূচিতে যাননি। তখন খালেদা জিয়া বলেন, আন্দোলনে ছাত্রদল যদি মাঠে থাকত তাহলে হয়তো শিক্ষকেরা সে ধরনের কর্মসূচিতে যেতে পারতেন।\nসাদা দলের আহ্বায়ক সদরুল আমিন বলেন, শিক্ষকদের কোনো পছন্দ-অপছন্দ নেই। ছাত্রদলের কমিটি গঠন রাজনৈতিক বিষয়। খালেদা জিয়া বলেছিলেন, যদি কিছু পরামর্শ থাকে দেওয়ার জন্য। এখন কেউ চাইলে সে পরামর্শ দিতে পারেন।\nজানতে চাইলে ঢাকা বিশ্ববিদ্যালয়ের শিক্ষক অধ্যাপক সৈয়দ মনজুরুল ইসলাম বলেন, বিষয়টি যদি সত্য হয়ে থাকে তা অত্যন্ত নিন্দনীয়। শিক্ষক রাজনীতি এখন এমনিতেই বিতর্কিত। শিক্ষকেরা সাদা-নীলে বিভক্ত হয়ে লেজুড়বৃত্তি করছেন। এর মধ্যে শিক্ষকেরা ছাত্র রাজনীতিতে ভূমিকা রাখতে গেলে তা ভুল বার্তা দেবে। মনে হবে, দলীয় স্বার্থে শিক্ষকেরা সব করতে পারেন, এমনকি ছাত্রদেরও ব্যবহার করতে পারেন। শিক্ষকেরা যদি সত্যি সত্যি এ ধরনের কাজ করেন তাহলে একটি সাংঘর্ষিক অবস্থা তৈরি হবে। একসময় দেখা যাবে ছাত্ররা শিক্ষকদের ওপর খবরদারি করছেন।


২৪ মার্চ ২০২০, ২০:০০\nআপডেট: ২৪ মার্চ ২০২০, ২০:০০\nবিলাতে আমার এক বন্ধুর মেয়ে এবার ‘জেনারেল সার্টিফিকেট অব সেকেন্ডারি এডুকেশন’ বা জিসিএসই পরীক্ষার্থী। মে মাসে পরীক্ষা। কিন্তু এই করোনার দিনে পরীক্ষা কীভাবে হবে? পরীক্ষা স্থগিত হলে আবার কবে হবে, এসব নিয়ে আমার বন্ধু বিশেষ চিন্তিত ছিলেন। তবে দুই দিন আগে বন্ধুবর জানালেন, জিসিএসই ও এ লেভেল পরীক্ষা স্থগিত নয়, ‘বাতিল’ করা হয়েছে! পরীক্ষার ফলাফল দেওয়া হবে স্কুলের ‘মক এক্সাম’-এর নম্বর এবং পরীক্ষায় শিক্ষার্থীটি কোন গ্রেড পাওয়ার সম্ভাবনা ছিল, সে বিষয়ে তার শিক্ষকদের মতামতের ভিত্তিতে।\nবাংলাদেশে আগামী ১ এপ্রিল থেকে যে এইচএসসি ও সমমানের পরীক্ষা শুরু হওয়ার কথা ছিল, তা স্থগিত হয়ে গেল। বেশ কয়েক বছর যাবৎ আমাদের পাবলিক পরীক্ষাগুলো অন্তত সময়মতো হচ্ছিল। করোনাভাইরাসের সমস্যা যদি দীর্ঘস্থায়ী হয়, তবে এই পরীক্ষা কবে নেওয়া যাবে, কে জানে। এই পরীক্ষা পেছানোর কারণে ভবিষ্যতে অন্যান্য পরীক্ষাও পেছানোর প্রয়োজন দেখা দিতে পারে।\nবিলাতে এই পরীক্ষা বাতিলের বিষয়টা যে সবাই খুব পছন্দ করেছে, তা নয়। প্রধানমন্ত্রী বরিস জনসনও তাঁর বক্তৃতায় স্বীকার করেছেন, এই সিদ্ধান্তে অনেক শিক্ষার্থী-অভিভাবক হতাশ হবেন। কিন্তু বিদ্যমান জরুরি পরিস্থিতিতে এ ছাড়া উপায় নেই। এই সিদ্ধান্তের প্রভাব এ বছর যারা পরীক্ষা দেওয়ার কথা ছিল, শুধু তাদের ওপর পড়বে। পুরো শিক্ষাব্যবস্থার ওপর এই সিদ্ধান্তের প্রভাব পড়বে না।\nএখন আমাদের দেশে যুক্তরাজ্যের মতো কোনো সিদ্ধান্ত নেওয়া সম্ভব নয়। কারণ, আমাদের দেশের শিক্ষাব্যবস্থাটা সম্পূর্ণ পাবলিক-পরীক্ষানির্ভর। এখানে শিক্ষা ও পাবলিক পরীক্ষা পাস সমার্থক। তা ছাড়া, বিলাতের শিক্ষকদের সঙ্গে আমাদের শিক্ষকদের ভূমিকা, গুরুত্বে ফারাক বিস্তর। যুক্তরাজ্যসহ অন্যান্য উন্নত দেশে একজন শিক্ষার্থীর শিক্ষার ও শিখন-মূল্যায়নের দায়িত্ব চলমানভাবে শিক্ষকের কাছে ন্যস্ত থাকে। তাই শিক্ষকেরা জানেন কোন ছাত্র কোন ‘অ্যাবিলিটি গ্রুপ’-এর, কে কোন বিষয়ে সবল, কোন বিষয়ে দুর্বল। শিক্ষকেরাই সিদ্ধান্ত দেন পাবলিক পরীক্ষায় একজন শিক্ষার্থী কোনো বিষয়ে ‘ফান্ডামেন্টাল পেপার’-এ পরীক্ষা দেবে না ‘হায়ার পেপার’-এ পরীক্ষা দেবে। আমাদের দেশের মতো স্কুল-কলেজে না এসে ‘কোচিং সেন্টার’-এ পড়ে পরীক্ষা দেওয়া সেখানে সম্ভব নয়। এ কারণে একজন শিক্ষার্থী সম্পর্কে শিক্ষকের মূল্যায়নের ওপর নির্ভর করা যায়। যুক্তরাজ্যের প্রসঙ্গ এখানে উল্লেখ করার উদ্দেশ্য, যুক্তরাজ্যের শিক্ষাব্যবস্থার সঙ্গে আমাদের শিক্ষাব্যবস্থার তুলনা করা নয়। এর উদ্দেশ্য হলো, সেখানে স্কুলের শিক্ষার ও শিক্ষকের গুরুত্ব কতটুকু এবং এ কারণে এই দুর্যোগের সময় যুক্তরাজ্য কী সুবিধা পেল, তার প্রতি দৃষ্টি আকর্ষণ করা।\nবিশেষ কারণে আমাদের দেশেও পরীক্ষার বিষয়ে নানা সিদ্ধান্ত নিতে আমরা দেখেছি। মুক্তিযুদ্ধের সময় আমরা যারা স্কুলে পড়তাম, দেশ স্বাধীন হওয়ার পর সবাই ‘অটো প্রমোশন’ পেয়ে বার্ষিক পরীক্ষা না দিয়েই ওপরের ক্লাসে উঠেছিলাম। কিন্তু পাবলিক পরীক্ষার ক্ষেত্রে তেমন করা যায়নি। যুদ্ধের সময় যেসব পাবলিক পরীক্ষা হয়েছিল, স্বাধীনতার সময় সেসব পরীক্ষা বাতিল করে পুনরায় পরীক্ষা নেওয়া হয়। আইয়ুব আমলে স্নাতক কোর্স তিন বছর থেকে কমিয়ে দুই বছর করতে তৃতীয় বর্ষ স্নাতক পাঠরতদের পরীক্ষা ছাড়াই ডিগ্রি দেওয়া হয়। কেউ কেউ এদের নাম দিয়েছিলেন মর্নিং গ্র্যাজুয়েট। কারণ, একদিন সকালে উঠে পত্রিকা পড়ে তাঁরা জানতে পারেন যে তাঁরা গ্র্যাজুয়েট হয়ে গেছেন।\nপাবলিক পরীক্ষাই মূল্যায়নের একমাত্র উপায় বলে আমাদের দেশে সময়মতো একটি পরীক্ষা না হলে তার জন্য পরবর্তী পরীক্ষাগুলোও পেছাতে থাকে। জমতে থাকে সেশনজট। কখনো এই জট কমানোর জন্য তুঘলকি সিদ্ধান্তও নেওয়া হয়েছে। আমরা যাঁরা ১৯৭৬ সালে উচ্চমাধ্যমিক পরীক্ষা পাস করি, তাঁরা সামরিক সরকারের সিদ্ধান্তে স্নাতক পর্যায়ে ভর্তি হতে পারিনি। ভর্তি হই পরের বছর, পরের ব্যাচের অর্থাৎ ১৯৭৭ ব্যাচের সঙ্গে।\nআমাদের দেশে কেন্দ্রীয় পাবলিক পরীক্ষার গুরুত্ব বৃদ্ধির সঙ্গে তাল মিলিয়ে স্কুল-কলেজে শিক্ষকের ভূমিকা হ্রাস পাচ্ছে। স্কুল-কলেজের শিক্ষকেরা ছাত্রছাত্রীদের জ্ঞান অর্জনে সহায়তা করার পরিবর্তে ‘পাবলিক পরীক্ষা’ নামক বৈতরণি পার হওয়ার জন্য তাদের তৈরি করাকেই তাদের মুখ্য কাজ মনে করেন। শিক্ষা নয়, পাবলিক পরীক্ষার ফলাফলই এখন শিক্ষার্থী-অভিভাবকদের একমাত্র লক্ষ্য। এ কারণে শিক্ষার্থীরা স্কুল-কলেজ থেকে কোচিং সেন্টারকে, গাইড বইকে গুরুত্ব দিচ্ছে বেশি। কোচিং, নোট বই, গাইড বই বন্ধ করার জন্য সরকারি পর্যায়ে নানা প্রচেষ্টা সফল না হওয়ার এটি একটি কারণ।\nপাবলিক পরীক্ষার গুরুত্ব কমিয়ে আমাদের ক্রমান্বয়ে স্কুলে শিখনের ওপর এবং স্কুলভিত্তিক মূল্যায়নের দিকে যেতে হবে। এ কথা শুনে অনেকেই হয়তো আঁতকে উঠবেন। কারণ, ইতিপূর্বে এ রকম উদ্যোগে ফল হয়নি। কয়েক বছর আগে এসবিএ (স্কুলবেসড অ্যাসেসমেন্ট) পদ্ধতি চালু করা হয়েছিল। এতে স্কুলের শিক্ষকের মূল্যায়নের ওপর কিছু নম্বর রাখা হয়েছিল, যা মাধ্যমিক পরীক্ষায় যোগ হতো। আমি শিক্ষকদের কাছেই শুনেছি এই এসবিএ-কে শিক্ষার্থীরা নাকি নাম দিয়েছিল ‘স্যারের বাড়িতে এসো’। অর্থাৎ ভালো নম্বর পেতে হলে স্যারের কাছে প্রাইভেট পড়তে হবে।\nনগর পুড়িলে দেবালয় কি এড়ায়? সমাজের বিভিন্ন স্তরের মানুষের মতো আমাদের দেশের অনেক শিক্ষকের নৈতিকতায় ধস নেমেছে, এ কথা সত্যি। কিন্তু তবু শিক্ষকের ওপরই আস্থা রাখতে হবে। গুরুত্বপূর্ণ দায়িত্ব পালনে তাঁদের উপযুক্ত করে তুলবে, উপযুক্ত পরিবেশ তাঁদের নৈতিকতার মান উন্নত হবে। তবে এর জন্য শিক্ষক নিয়োগ সম্পূর্ণ দুর্নীতিমুক্ত করা ছাড়াও শিক্ষাব্যবস্থাপনার খোলনলচে পাল্টে শিক্ষাপ্রতিষ্ঠান ও শিক্ষককে এর কেন্দ্রে স্থাপন করার বিকল্প নেই।\nচৌধুরী মুফাদ আহমদ প্রাবন্ধিক ও সরকারের সাবেক অতিরিক্ত সচিব


আপের বিধায়ক ভাঙাতে চাইছে বিজেপি, দেওয়া হচ্ছে ১০ কোটি টাকা ঘুষের প্রস্তাব! বিস্ফোরক অভিযোগ কেজরিওয়ালের - The Bengal Story\nFriday, October 22nd, 2021, 6:56:10 PM\nআপের বিধায়ক ভাঙাতে চাইছে বিজেপি, দেওয়া হচ্ছে ১০ কোটি টাকা ঘুষের প্রস্তাব! বিস্ফোরক অভিযোগ কেজরিওয়ালের\nWritten By Published On Thursday, May 2nd, 2019, 4:08:07 PM IST\nশ্রীরামপুরে জনসভা করতে এসে প্রকাশ্যেই বলেছিলেন, তৃণমূলের ৪০ জন বিধায়ক তাঁর সঙ্গে নাকি যোগাযোগ রেখে চলছেন। সেই সময় ঘোড়া কেনাবেচার অভিযোগে সরব হয়েছিল তৃণমূল। তৃণমূল নেত্রী বলেছিলেন, এভাবেই টাকা ছড়িয়ে ক্ষমতা দখল করতে চাইছে বিজেপি। এবার একধাপ এগিয়ে সরাসরি বিজেপির বিরুদ্ধে কোটি কোটি টাকা ঘুষ দেওয়ার অভিযোগ করলেন মোদী বিরোধী আন্দোলনে মমতা বন্দ্যোপাধ্যায়ের সঙ্গী, দিল্লির মুখ্যমন্ত্রী অরবিন্দ কেজরিওয়াল।\nবুধবার এবারের নির্বাচনে প্রথম রোড শো করেন কেজরিওয়াল। দিল্লির রাজপথে সেই রোড শো দেখতে মানুষের উন্মাদনা ছিল চোখে পড়ার মত। সেখানেই অরবিন্দ কেজরিওয়াল বলেন, আপের ৭ জন বিধায়ক তাঁকে অভিযোগ করেছেন, বিজেপি তাদের সঙ্গে যোগাযোগ করে প্রত্যেককে ১০ কোটি টাকা করে দেওয়ার প্রস্তাব দিয়েছে। পরে সাংবাদিকদের সঙ্গে কথা বলতে গিয়েও একই কথার পুনরাবৃত্তি করেন দিল্লির মুখ্যমন্ত্রী। আম আদমি পার্টির প্রধান এই অভিযোগের সঙ্গে জুড়ে দেন, বাংলার শ্রীরামপুরে জনসভায় মোদীর মন্তব্যকে। খড়গপুর আইআইটির প্রাক্তনীর অভিযোগ, পশ্চিমবঙ্গে প্রচারে গিয়ে মোদী যা বলেছেন, সেটাই বিজেপির গেমপ্ল্যান। হার নিশ্চিত জেনে এভাবেই কোটি কোটি টাকার লোভ দেখিয়ে বিধায়ক কেনার ছক কষেছেন মোদী-অমিত শাহ বলে কটাক্ষ দিল্লির মুখ্যমন্ত্রীর। বিজেপি অবশ্য কেজরিওয়ালের অভিযোগ অস্বীকার করেছে।\nদিল্লির ভোটারদের কাছে কেজরিওয়ালের আবেদন, নাম নয়, কাম (কাজ) দেখে ভোট দিন। মোদী কোনও কাজ করতে পারেননি বলেই তাঁকে নিজের নামে ভোট চাইতে হচ্ছে, বলেও কটাক্ষ করেন তিনি। পাশাপাশি, পূর্ণ রাজ্যের মর্যাদা পেতে দিল্লির ৭ আসনেই আপ প্রার্থীদের জয়ী করার আহ্বান জানান অরবিন্দ কেজরিওয়াল। ষষ্ঠ দফায় ১২ ই মে ভোট দেবেন দিল্লির ৭ টি লোকসভা কেন্দ্রের ভোটাররা।


January 13, 2022 - BanglaGrab\nসেরা অবস্থানে এখন আর নেই মেসি!\nadmin January 13, 2022\tবাংলা হেল্‌থ 92\nস্বপ্নের মতো বছর কাটিয়েছেন লিওনেল মেসি। যদিও ২০২১ সালের শেষদিকে কিছুটা ধুঁকতে হয়েছে তাকে। তবে এই বছরই জিতেছেন নিজের সপ্তম ব্যালন ডি’অর, ছুঁয়েছেন অধরা আন্তর্জাতিক শিরোপাও। এই বছরই আবার বার্সেলোনা ছেড়ে পাড়ি জমিয়েছেন ফ্রান্সের ক্লাব প্যারিস সেইন্ট জার্মেইঁতে। ক্লাবটির হয়ে চ্যাম্পিয়ন্স লিগে আলোর ঝলকানি দেখালেও লিগ ওয়ানে গোল পেয়েছেন কেবল …\nবিদায় জানালেন মোহাম্মদ হাফিজ\nadmin January 13, 2022\tবাংলা হেল্‌থ 17\nঅবশেষে আন্তর্জাতিক ক্রিকেট থেকে অবসরের সিদ্ধান্ত নিয়েছেন পাকিস্তানের কিংবদন্তি অলরাউন্ডার মোহাম্মদ হাফিজ। আন্তর্জাতিক ক্রিকেটকে বিদায় বললেও ফ্র্যাঞ্চাইজি ক্রিকেটে আরও কিছু দিন দেখা যাবে তাকে। এদিকে পাকিস্তানের সাবেক টেস্ট অধিনায়ক ২০১৮ সালে টেস্ট ক্রিকেট থেকে অবসর নিয়ে পূর্ণ মনোযোগ দেন সীমিত ওভারের ক্রিকেটে। পাকিস্তানের হয়ে প্রায় নিয়মিতই খেলেছেন ওয়ানডে ও টি-টোয়েন্টিতে। …\nযে পরিসংখ্যানে পাকিস্তানের সর্বকালের সেরা “শহীদ আফ্রিদি”\nadmin January 13, 2022\tবাংলা হেল্‌থ 32\nপাকিস্তানের কিংবদন্তি ক্রিকেটারদের তালিকায় উপরের দিকেই থাকবে শহীদ আফ্রিদির নাম। আন্তর্জাতিক ক্রিকেটে অভিষেকের পর থেকেই একের পর এক রেকর্ড গড়ে নিজেকে অনন্য উচ্চতায় নিয়ে গেছেন সাবেক এই অধিনায়ক। আন্তর্জাতিক ক্রিকেট থেকে অবসর নিলেও ফ্র্যাঞ্চাইজি ক্রিকেট খেলে যাচ্ছেন ৪১ বছর বয়সী এই অলরাউন্ডার। পাকিস্তানের হয়ে ৩৯৮ ওয়ানডে, ৯৯টি টি-টোয়েন্টি আর ২৭টি …\nadmin January 13, 2022\tবাংলা হেল্‌থ 78\nদেখুন ঘাসের উপর বল করে তাতে কি পরিমান টার্ন করে বল। যদি এই বল পিচে করে তাহলে কি হবে! সামাজিক যোগাযোগ মাধ্যম ফেসবুকে একটি ভিডিও পোস্ট করে তাতে এমনই ক্যাপশন দেন বাংলাদেশ ক্রিকেট দলের পাড় ভক্ত শোয়েব আলী। ইতোমধ্যে ডানহাতি লেগ স্পিনার হিসেবে ইতোমধ্যে নিজ এলাকা এবং সামাজিক যোগাযোগমাধ্যমে বেশ …\nমোস্তাফিজ-নাসুমকে তুলোধুনো করে ঝড়ের গতিতে হাফসেঞ্চুরি হাঁকালেন রনি\nadmin January 13, 2022\tবাংলা হেল্‌থ 79\nইনিংসের ৪৭ ওভার শেষে মধ্যাঞ্চলের সংগ্রহ ছিল ৮ উইকেটে ১৭২ রান। সেখান থেকে আর কোনো উইকেটের পতন না ঘটিয়ে দল পেয়েছে ২২০ রানের সম্মানজনক সংগ্রহ। আর এই সংগ্রহের নেপথ্য নায়ক টেলএন্ডার ব্যাটার আবু হায়দার রনি। যেখানে স্বীকৃত ব্যাটাররা তেমন কিছু করে দেখাতে পারেননি সেখানে ব্যাট হাতে ঝড় তুলেলেন রনি। জাতীয় …\nরিজওয়ানকে ছাড়িয়ে ইতিহাসে সেরা রেকর্ড গড়লেন লিটন দাস\nadmin January 13, 2022\tবাংলা হেল্‌থ 98\nনিউজিল্যান্ড সফরে দুর্দান্ত পারফরম্যান্স করেছেন লিটন কুমার দাস। এতে ক্রিকেটের এই অভিজাত সংস্করণে পাকিস্তানের মোহাম্মদ রিজওয়ানকে পেছনে ফেলেছেন বাংলাদেশের এই উইকেটকিপার-ব্যাটার। বাংলাদেশ ও নিউজিল্যান্ডের টেস্ট সিরিজ, অ্যাশেজের চতুর্থ টেস্ট ও ভারত-দক্ষিণ আফ্রিকার দ্বিতীয় টেস্টের পারফরম্যান্সের ওপর ভিত্তি করে বুধবার র্যাংকিংয়ের সাপ্তাহিক হালনাগাদ প্রকাশ করে আইসিসি। সেখানে ৬৫৪ পয়েন্ট নিয়ে টেস্টে …\nদারুণ সুখবর পেলেন ‘স্যালুট’ তারকা পেসার এবাদত হোসেন!\nadmin January 13, 2022\tবাংলা হেল্‌থ 26\nনিউজিল্যান্ড সফরে দুর্দান্ত ব্যাটিং করে টেস্ট র‌্যাংকিংয়ে ক্যারিয়ারসেরা ফর্মে উঠেছেন লিটন দাস। ব্যাটারদের তালিকায় তিন ধাপ এগিয়ে ১৫তম অবস্থানে এখন তিনি। এতে পাকিস্তানের মোহাম্মদ রিজওয়ানকে ছাড়িয়ে গেলেন তিনি। রিজওয়ানের অবস্থান ১৬তম। এদিকে বোলারদের তালিকায় সুখবর পেয়েছেন পেসার এবাদত হোসেন ও শরিফুল ইসলাম। নিউজিল্যান্ডের মাটিতে বাংলাদেশকে প্রথমবার জয় এনে দেওয়ার নায়ক …\nপিএসজিকে চ্যাম্পিয়ন্স লিগ জেতাতে পারবে না মেসি!\nadmin January 13, 2022\tবাংলা হেল্‌থ 34\nআশাটা লিওনেল মেসি প্যারিসে পা রাখার দিনই দেখিয়েছিলেন। তবে অধরা চ্যাম্পিয়ন্স লিগ জেতার যে আশাটা দেখিয়েছিলেন আর্জেন্টাইন তারকা, তা তাকে দিয়ে পূরণ হবে না, এমন মন্তব্যই করেছেন সাবেক ফরাসি ডিফেন্ডার প্যাট্রিস এভরা। পুরো ক্যারিয়ারে চ্যাম্পিয়ন্স লিগ ফাইনালে কম খেলেননি এভরা। তবে জিততে পেরেছেন কমই। পাঁচ বার খেলে শিরোপা ছুঁয়ে দেখার …\nমাত্র পাওয়াঃ তাসকিন-মুস্তাফিজদের দায়িত্ব ছেড়ে দিলেন গিবসন\nadmin January 13, 2022\tবাংলা হেল্‌থ 86\nবাংলাদেশের দলের সঙ্গে সম্পর্ক চুকে যাচ্ছে পেস বোলিং কোচ ওটিস গিবসনের। পূর্বের চুক্তি অনুযায়ী চলতি বছরের ২০ জানুয়ারি পর্যন্ত দায়িত্ব পালন করবেন তিনি। এরপর আর বাংলাদেশ ক্রিকেট বোর্ডের সঙ্গে চুক্তি নবায়ন করছেন না তিনি। এরই মধ্যে নতুন ঠিকানা নিশ্চিত করেছেন গিবসন। ফ্র‍্যাঞ্চাইজি টুর্নামেন্ট পাকিস্তান সুপার লিগের দল মুলতান সুলতানে তাবু …\n৫ সেঞ্চুরি এবং ৩০টি হাফ সেঞ্চুরি করা বিধ্বংসী ব্যাটসম্যানকে নিয়ে দল ভারী করলো কুমিল্লা ভিক্টোরিয়ান্স\nadmin January 13, 2022\tবাংলা হেল্‌থ 50\nআগামী ২১ জানুয়ারি থেকে শুরু হচ্ছে বাংলাদেশ প্রিমিয়ার লিগ বিপিএলের অষ্টম আসর। ইতিমধ্যেই গত ২৭ ডিসেম্বর প্লেয়ার্স ড্রাফট থেকে তারকা দেশি ও বিদেশি ক্রিকেটারদের নিয়ে শক্তিশালী দল সাজিয়েছে কুমিল্লা ভিক্টোরিয়ান্স। তবে টুর্নামেন্ট শুরুর আগে আরও দুই ক্রিকেটারকে দলে ভিড়িয়েছে কুমিল্লা ভিক্টোরিয়ান্স। দক্ষিণ আফ্রিকায় ব্যাটসম্যান অলরাউন্ডার ক্যামেরন ডেলপোর্ট এবং আফগানিস্তানের ব্যাটসম্যান …


ডিসিদের প্রকল্পের তদারকির প্রজ্ঞাপন বাতিল না করলে আন্দোলনের হুঁশিয়ারি ডিসিদের প্রকল্পের তদারকির প্রজ্ঞাপন বাতিল না করলে আন্দোলনের হুঁশিয়ারি\nডিসিদের প্রকল্পের তদারকির প্রজ্ঞাপন বাতিল না করলে আন্দোলনের হুঁশিয়ারি\nজেলা প্রশাসকদের (ডিসি) প্রকল্পের তদারকির দায়িত্ব দিয়ে জারি করা প্রজ্ঞাপন বাতিল না করলে কঠোর আন্দোলনে যাওয়ার ঘোষণা দিয়েছেন দেশের প্রকৌশলীরা।\nশুক্রবার ইঞ্জিনিয়ার্স ইনস্টিটিউশন, বাংলাদেশের (আইইবি) ঢাকা সদর দপ্তরে আয়োজিত সংবাদ সম্মেলনে এ ঘোষণা দেওয়া হয়।\nপ্রকৌশলী নেতারা বলেছেন, প্রকৌশলীরা উন্নয়নমূলক এবং সেবামূলক কার্যক্রম পরিচালনা করে সমাজ বিনির্মাণে অবদান রাখছে। এক কথায় প্রকৌশলীরা উন্নয়নের প্রথম কাতারের সৈনিক। এরপরও জনপ্রশাসন মন্ত্রণালয়ের প্রজ্ঞাপনের মাধ্যমে প্রকৌশলীদের কাজের পরিবেশ বিনষ্ট করার উদ্যোগ দুঃখজনক।\nসংবাদ সম্মেলনের লিখিত বক্তব্যে আইইবি’র সাধারণ সম্পাদক প্রকৌশলী মো. শাহাদাৎ হোসেন (শীবলু) বলেন, গত ডিসি সম্মেলনে ডিসি কর্তৃক প্রকল্পের পরিবীক্ষণ ও মূল্যায়ন নিশ্চিত করা সম্পর্কিত অযৌক্তিক দাবি উত্থাপন করা হয়। ওই সভায় পরিকল্পনামন্ত্রী সে দাবি নাকচ করে দেন। এরপরও জনপ্রশাসন মন্ত্রণালয় গত ১৮ জানুয়ারির তারিখে প্রজ্ঞাপন জারি করে ডিসিদেরকে এডিবিভুক্ত শতভাগ প্রকল্প পরিবীক্ষণ ও মূল্যায়নের দায়িত্ব অর্পন করে।\nতিনি বলেন, মাঠ পর্যায়ের প্রকল্প নির্বাহী প্রকৌশলীদের নেতৃত্বে বাস্তবায়িত হয়। আর অতিরিক্ত প্রধান প্রকৌশলী ও তত্ত্বাবধায়ক প্রকৌশলীরা সরাসরি এসব প্রকল্পের কার্যক্রম মূল্যায়ণ ও তদারকি করে থাকেন। এমতাবস্থায় ডিসিদের প্রকৌশলীদের ওপর খবরদারির দায়িত্ব দেওয়ায় দেশের উন্নয়ন কর্মকাণ্ড বিলম্বিত হচ্ছে। অবিলম্বে এ প্রজ্ঞাপন বাতিল না করলে কঠোর আন্দোলনে যাবে প্রকৌশলীরা। সরকারের উন্নয়ন সহযোগী হয়ে আমরা আন্দোলনে যেতে চাই না।\nআইইবি’র প্রেসিডেন্ট প্রকৌশলী মো. নুরুল হুদা সাংবাদিকদের প্রশ্নের জবাবে বলেন, আইইবি’র ৭৪তম প্রতিষ্ঠাবার্ষিকীতে আমরা নতুন প্রকৌশলীদের সরকারি চাকরির পেছনে না ছুটে উদ্যোক্তা হওয়ার জন্য উৎসাহিত করছি। আর এসব প্রকৌশলীরা যাতে সহজে ঋণ সুবিধা পায় সে লক্ষ্যে বাংলাদেশ ব্যাংকের সঙ্গে আলোচনা চলছে। আমরা বাংলাদেশ ব্যাংককে প্রকৌশলীদের সনদ জমা রেখে ঋণ সুবিধা দেওয়ার অনুরোধ জানিয়েছি। এটা করা সম্ভব হলে নতুন প্রকৌশলীরা চাকরির পেছনে না ছুটে উদ্যোক্তা হওয়ার চেষ্টা করবে। তাহলে দেশের উন্নতি হবে, কর্মসংস্থানের সৃষ্টি হবে।


সবার আস্থা অর্জনের চেষ্টা করবো : সিইসি\nপ্রকাশিত সময় : ৬:১৫ অপরাহ্ণ, ১৫ ফেব্রুয়ারি ২০১৭\nনিজস্ব প্রতিবেদক : দায়িত্ব গ্রহণের পরই সব রাজনৈতিক দলের আস্থা অর্জন করে কাজের ঘোষণা দিলেন নবনিযুক্ত প্রধান নির্বাচন কমিশনার কে এম নুরুল হুদা। শপথ গ্রহণের পর বুধবার (১৫ ফেব্রুয়ারি) আগারগাঁওয়ের নির্বাচন কমিশন কার্যালয়ে প্রথম সংবাদ সম্মেলনে একথা বলেন তিনি।\nসুষ্ঠু নির্বাচন করাটাই সবচেয়ে বড় চ্যালেঞ্জ জানিয়ে তিনি বলেন-‘এজন্য কোনো অনিয়ম বরদাশত করা হবে না। আমাদের কাছে এখন সবচেয়ে বড় চ্যালেঞ্জ সুষ্ঠু নির্বাচন নিশ্চিত করা। এজন্য সহকর্মীদের সঙ্গে আলোচনা করে যে ধরনের পদক্ষেপ প্রয়োজন তাই গ্রহণ করা হবে। নির্বাচনের সময় কেউ যদি কোনো ধরনের প্রভাব বা অনিয়ম করার চেষ্টা করে তাকে কঠোরভাবে দমন করা হবে। কাউকে এ ধরনের কাজ করতে দেওয়া হবে না।’\nসুষ্ঠু নির্বাচনের স্বার্থে কারও সঙ্গে ইসি সংলাপ করবে কি না? প্রশ্ন করা হলে তিনি বলেন, ‘সিইসি হিসেবে আমার প্রথম কাজ হচ্ছে কমিশনারদের সঙ্গে আলোচনা করে কর্মপরিকল্পনা করা। অন্য রাজনৈতিক অথবা সুশীল সমাজের কারো সাথে আলোচনা করা হবে কি না, সে সিদ্ধান্ত সহকর্মীদের সঙ্গে পরামর্শ করে নেওয়া হবে।’\nএ সময় অপর চার নির্বাচন কমিশনার সাবেক অতিরিক্ত সচিব মাহবুব তালুকদার, সাবেক সচিব রফিকুল ইসলাম, অবসরপ্রাপ্ত জেলা ও দায়রা জজ কবিতা খানম ও ব্রিগেডিয়ার জেনারেল (অব.) শাহাদৎ হোসেন চৌধুরী উপস্থিত ছিলেন।\nএর আগে বুধবার সুপ্রিম কোর্টের জাজেস লাউঞ্জে বেলা তিনটা থেকে সোয়া তিনটা পর্যন্ত পর্যায়ক্রমে শপথ নেন নতুন সিইসি ও অন্য চার কমিশনার। প্রধান বিচারপতি সুরেন্দ্র কুমার (এসকে) সিনহা তাদের শপথবাক্য পাঠ করান।


ইতিহাসের সবচেয়ে গুরুত্বপূর্ণ দশক | প্রথম আলো\nইতিহাসের সবচেয়ে গুরুত্বপূর্ণ দশক\nশুধু রাজপরিবারে জন্মেছেন বলেই নয়, নিজের পড়ালেখা, প্রজ্ঞা, নানা সামাজিক কাজে অংশগ্রহণের মধ্য দিয়ে নিজের একটা আলাদা জায়গা করে নিয়েছেন প্রিন্স উইলিয়াম। দ্য রয়্যাল ফাউন্ডেশনের মাধ্যমে তরুণদের নিয়ে বিভিন্ন প্রকল্প, সংস্থা পরিচালনা করেন তিনি। টেড টকের অফিশিয়াল ওয়েবসাইটে দেওয়া এক বক্তব্যে বর্তমান সময় ও পরিবেশ নিয়ে নিজের ভাবনা তুলে ধরেছেন গত অক্টোবর মাসে।\nবেড়ে ওঠার সঙ্গে সঙ্গে আমাদের পরিবারে ইতিহাস সম্পর্কে একটা ধারণা হয়ে যায়। আমি কেবল লাইনের সামনে দাঁড়ানো একজন। পেছনে আপনি বহু প্রজন্মের দেখা পাবেন। আমার পেছনে যে ওকগাছটা দেখতে পাচ্ছেন, এর সঙ্গে উইন্ডসর ক্যাসলের নিবিড় সম্পর্ক আছে। ৯০০ বছরের বেশি সময় ধরে এই উইন্ডসর আমাদের ঘর। ৩৯ জন রাষ্ট্রনায়ক এখানে বসবাস করেছেন, আশপাশের সুন্দর পরিবেশ উপভোগ করেছেন।\nএই জায়গায় আমি বহুবার হেঁটেছি। যতবার আসি, প্রতিবার অবাক হয়ে ভাবি, এখানে কিছু গাছ আছে—এখানকার মাটি, বৃষ্টি, রোদে বেড়ে ওঠা কিছু জীবন্ত প্রাণ; উইন্ডসরের প্রথম পাথরটা বসানোর সময়ও ওরা এখানে ছিল। তার মানে এখানকার কয়েকটি ওকগাছের বয়স এক হাজার বছরের বেশি। ১০৬৬ সালে উইলিয়াম দ্য কনকিওরারের শাসনামলে একটা সাধারণ ওকগাছের ফল থেকে এই গাছগুলো অঙ্কুরিত হয়েছিল। অষ্টম হেনরি যখন এখানে থাকতেন, তত দিনে গাছগুলো মোটামুটি পরিপূর্ণ হয়েছে, বিশালাকায় হয়ে উঠেছে। আশ্চর্যজনকভাবে, সেই সময়ের কিছু গাছ আজও বেঁচে আছে। এবড়োখেবড়ো হয়ে গেছে, কোথাও গর্ত হয়ে গেছে, কিন্তু এখনো ওরা ভীষণ সজীব।\nএই গাছগুলো বেড়ে ওঠার সময় সাড়ে তিন হাজার কোটি মানুষ পৃথিবীতে জীবন ধারণ করেছে। তার মানে হলো সাড়ে তিন হাজার কোটি জীবনের আশা, ভালোবাসা, ভয় ও স্বপ্ন। এই সময়ের মধ্যে মানুষ আকাশযান, টিকা ও কম্পিউটার আবিষ্কার করেছে। আমরা পৃথিবীর প্রতিটি কোনায় পৌঁছেছি, মানবদেহের জিন সিকোয়েন্স উন্মোচন করেছি, এমনকি পেরিয়ে গেছি পৃথিবীর বায়ুমণ্ডল। আমাদের আবিষ্কারের গতি ছিল অবিশ্বাস্য, কিন্তু একই সঙ্গে এর প্রভাবও পড়েছে দ্রুতগতিতে।\nআমার দাদির জীবদ্দশায়, গত ৯০ বছরে প্রভাবগুলো এতটাই গতি পেয়েছে যে সমুদ্র, বাতাস, পরিবেশ ও এর ওপর যা কিছু নির্ভরশীল, সবই চরম বিপদের মুখে পড়েছে। এই ওকগাছ এখানে শত বছর ধরে দাঁড়িয়ে আছে, কিন্তু এমন একটা দশকের মুখোমুখি কখনো হয়নি।\nএটা ইতিহাসের সবচেয়ে তাৎপর্যপূর্ণ সময় জেনেই আমরা এই দশকে পা রেখেছি। বিজ্ঞান অপরিবর্তনীয়। যদি এই দশকেও আমরা কিছু না করি, যে ক্ষতি আমরা করেছি, তা আর কখনো ফেরানো যাবে না। এর প্রভাব শুধু আমাদের ভবিষ্যৎ প্রজন্মই নয়, আমাদেরও ভোগ করতে হবে। আরও জানিয়ে রাখি, এই ক্ষতি সবাই একইভাবে অনুভব করবে না। সবচেয়ে ভয়ংকর ব্যাপার হলো, যাঁদের সম্পদ সবচেয়ে কম এবং যাঁরা পরিবেশের এই ক্ষতিসাধনে সবচেয়ে কম ভূমিকা রেখেছেন, তাঁরাই ভুগবেন সবচেয়ে বেশি।\nএই অবাধ্য সমস্যাগুলোর সমাধান আমরা কীভাবে করব? আসন্ন দুর্যোগ অপ্রতিরোধ্য মনে হলেও এটা ঠেকানো সম্ভব। লক্ষ্য ঠিক করা ও তা অর্জনের সংগ্রাম করার অনন্যসাধারণ সক্ষমতা মানুষের আছে। ১৯৬১ সালে প্রেসিডেন্ট জন এফ কেনেডি বলেছিলেন, এক দশকের মধ্যে তিনি মানুষকে চাঁদে পাঠাবেন। তাঁর এই কথা আমাকে ভীষণ অনুপ্রাণিত করে। তিনি এই লক্ষ্যের নাম দিয়েছিলেন ‘মুনশট’। শুনে পাগলামি মনে হতে পারে। তখন মাত্রই প্রথম স্যাটেলাইটের যাত্রা শুরু হয়েছে। এত দ্রুত মানুষকে চাঁদে পাঠানোর স্বপ্ন তখন একেবারেই অবান্তর। কিন্তু এই চ্যালেঞ্জটাই সবাইকে ভীষণ নাড়া দিয়েছিল। তিনি বলেছিলেন, এই লক্ষ্য হলো আমাদের শক্তি ও দক্ষতার পরীক্ষা। মানব ইতিহাসের এই বড় ঘটনায় মুনশটের পেছনের মানুষেরা সারা পৃথিবীর লাখো মানুষকে এমনভাবে এক করেছিলেন, যে লক্ষ্যটা তখন আর এতটাও খ্যাপাটে মনে হয়নি। এই লক্ষ্য অর্জনের পথেই মানুষ আবিষ্কার করেছে শ্বাস নেওয়ার যন্ত্র, সিএটি স্ক্যানার ও সৌর প্যানেল।\nএখন, এই দশকে এসে আমাদের মুনশট নয়, আর্থশট প্রয়োজন। সেই একই উদ্ভাবনী দক্ষতা, অদম্য ইচ্ছাকে কাজে লাগিয়ে আমাদের মোকাবিলা করা উচিত সর্বকালের সবচেয়ে বড় চ্যালেঞ্জ—পৃথিবীর মেরামত। আমাদের প্রজন্মের লক্ষ্যটা পরিষ্কার। সবাই মিলে পরিবেশকে পুনরুদ্ধার করতে হবে, বাতাসকে করতে হবে বিশুদ্ধ, সাগরকে বাঁচাতে হবে, বর্জ্যমুক্ত পৃথিবী গড়ে পরিবেশটা ঠিক করতে হবে। এক দশকের মধ্যেই আমাদের এই সব করার চেষ্টা করতে হবে।\nযদি ২০৩০ সালের মধ্যে আমরা লক্ষ্যগুলো অর্জন করতে পারি, জীবনটা আরও খারাপ হবে না, যা কিছু আমরা উপভোগ করি, তা আর বিসর্জন দিতে হবে না। বরং আমরা আরও স্বাস্থ্যকর, পরিচ্ছন্ন, বুদ্ধিদীপ্ত জীবন যাপন করতে পারব।\nসারা বিশ্ব যেভাবে কোভিড-১৯–এর ক্ষেত্রে সাড়া দিয়েছে, তা প্রমাণ করে যে ক্ষমতায় থাকা মানুষগুলো সক্রিয় হওয়ার সিদ্ধান্ত নিলে তাঁরা অনেক কিছু করতে পারেন। আমরা রাতারাতি হাসপাতাল তৈরি করেছি, কলকারখানাগুলো চালু রাখার ভিন্ন উপায় বের করেছি, লাখ লাখ মানুষকে টিকা খোঁজার কাজে লাগিয়ে দিয়েছি। আর আমাদের অনুপ্রাণিত করেছেন বিভিন্ন জনগোষ্ঠীতে ছড়িয়ে থাকা নায়কেরা। পরিবর্তন খুব কঠিন—তরুণেরা এখন আর সেটা বিশ্বাস করেন না। কারণ তাঁরা দেখেছেন, পৃথিবী কীভাবে রাতারাতি আমূল পাল্টে গেছে। তাঁরা বিশ্বাস করেন পরিবেশের সংকট ও জীববৈচিত্র্যের ওপর হুমকি রুখতে আমাদের পূর্ণ মনোযোগ দেওয়া উচিত। আর তাঁরা সঠিক।\nএখন আমাদের সবার নেতৃত্বের গুণাবলি দেখানোর সময়। আপনি হতে পারেন যুক্তরাষ্ট্রের একজন কৃষক, চীনের প্রযুক্তি প্রতিষ্ঠানের কর্ণধার, কেনিয়ার রাজনীতিবিদ, ব্রিটেনের ব্যাংকার, মালদ্বীপের জেলে, ব্রাজিলের নেতা বা ভারতের একজন শিক্ষার্থী। প্রত্যেককে প্রত্যেকের জায়গা থেকে যতটুকু সম্ভব ভূমিকা রাখতে হবে। পৃথিবীর নানা প্রান্তে, নানা খাতের যেসব মানুষ আর্থশটের লক্ষ্য অর্জনে সহায়তা করছেন, আমার জায়গা থেকে আমি তাঁদের পুরস্কৃত করব। ভাবুন তো, মানুষ যদি একবার বিশ্বাস করে এই আর্থশট, এই চ্যালেঞ্জে জেতা সম্ভব, না জানি কত সম্ভাবনা উন্মোচিত হবে!\nআশাবাদী হয়ে বছর শুরু করেছিলাম, আশাবাদ দিয়েই শেষ করতে চাই। এই বিশালকায় ওকগাছের তুলনায় আমাদের জীবন খুব ছোট্ট, কিন্তু ওরা যেন আরও এক হাজার বছর বাঁচতে পারে, সেটা নিশ্চিত করার ক্ষমতা ও সম্ভাবনা আমাদের হাতে আছে। তবে পৃথিবীকে মেরামত করতে হলে আমাদের সেরা মেধাগুলোর ব্যবহার করতে হবে। সফলতা ছাড়া আমাদের সামনে আর কোনো পথ নেই।


বাড়ছে কলিং এবং ইন্টারনেট রিচার্জের খরচ! এপ্রিল থেকে শুল্ক বাড়াচ্ছে টেলিকম সংস্থাগুলি | Bongnews24X7.Com\nপ্রথম পাতা ব্যবসা বাণিজ্য বাড়ছে কলিং এবং ইন্টারনেট রিচার্জের খরচ! এপ্রিল থেকে শুল্ক বাড়াচ্ছে টেলিকম সংস্থাগুলি\nবাড়ছে কলিং এবং ইন্টারনেট রিচার্জের খরচ! এপ্রিল থেকে শুল্ক বাড়াচ্ছে টেলিকম সংস্থাগুলি\n18 February, 2021, 7:09 PM\nবাড়ছে কলিং এবং ইন্টারনেট রিচার্জের খরচ! এপ্রিল থেকে শুল্ক বাড়াচ্ছে টেলিকম সংস্থাগুলি / ছবি সৌজন্যেঃ ফাইল ছবি\nআগামী এপ্রিল মাস থেকে বাড়তে চলেছে রিচার্জ প্ল্যানের দাম। Airtel , jio, BSNL এবং VI-এর মতো টেলিকম সংস্থা গুলি বাড়াবে তাদের কলিং এবং ইন্টারনেট রিচার্জের খরচ। কারণ, এই টেলিকম সংস্থাগুলি তাদের শুল্ক বাড়ানোর সিদ্ধান্ত নিয়েছে। ইনভেস্টমেন্ট ইনফরমেশন অ্যান্ড ক্রেডিট রেটিং এজেন্সি (আইসিআরএ) তরফে জানা গিয়েছে, আগামী ২০ এপ্রিল থেকে ২০২১-২২ আগস্টে আর্থিক আয় বাড়ানোর জন্য সংস্থাগুলি শুল্ক বাড়াতে পারে।\nপ্রতিবেদনে বলা হয়েছে, আইসিআরএ মনে করছে ট্যারিফ বাড়ানোয় গড় আয়ও উন্নত হবে। আইসিআরএ-র মতে, প্রতি ব্যবহারকারীর কাছে ট্যারিফ বৃদ্ধি এবং গ্রাহকদের ২জি থেকে ৪জি উন্নীতকরণ, গড় আয় (ARPU)কে বাড়াতে পারে। যদিও এর আগেই ভোডাফোন আইডিয়া(VI) আগামী দিনে শুল্ক বাড়ানোর ইঙ্গিত দিয়েছিল। যা প্রায় ২২০ টাকা পর্যন্ত বাড়তে পারে বলেও মনে করা হচ্ছে।\nবছরের মাঝামাঝি এটি প্রায় ২২০ টাকায় পৌঁছতে পারে। পরের দু’বছরে এই শিল্পের রাজস্ব ১১ শতাংশ থেকে ১৩ শতাংশও বাড়তে পারে। ২০২২ অর্থবছরে অপারেটিং মার্জিন প্রায় ৩৮ শতাংশ বৃদ্ধি করতে পারে মনে করা হচ্ছে। এসবের ফলেই পরিবর্তন আসছে রিচার্জের প্ল্যানেও৷ কলিং এবং ইন্টারনেটের ক্ষেত্রে বাড়তে চলেছে খরচ।


ডেস্ক রিপোর্ট ১১:৫৭ পূর্বাহ্ণ, অক্টোবর ০২, ২০২০\nপয়ঃবর্জ্যরে মাধ্যমেও করোনাভাইরাস ছড়াতে পারে বলে বিজ্ঞানীরা আশঙ্কা করছেন। এ ছাড়া গবেষকরা বলেছেন, বায়ুবাহিত ক্ষুদ্র কণা থেকেও করোনভাইরাসের সংক্রমণ ঘটতে পারে। আর তা একজনের দেহ থেকে একাধিক মানুষের শরীরে সংক্রমিত হতে পারে। এজন্য পয়ঃবর্জ্য থেকে শুরু করে সব ধরনের ময়লা-আবর্জনা যত্রতত্র না ফেলে নির্দিষ্ট স্থানে ফেলার পরামর্শ দিয়েছেন সংশ্লিষ্টরা।\nগতকাল বৃহস্পতিবার রাজধানীর জনস্বাস্থ্য প্রকৌশল অধিদফতরে আয়োজিত জাতীয় স্যানিটেশন মাস অক্টোবর, ২০২০ উদ্বোধনী অনুষ্ঠানে এই পরামর্শ দেওয়া হয়। ‘উন্নত স্যানিটেশন নিশ্চিত করি, করোনা ভাইরাসমুক্ত জীবন গড়ি’ স্লোগান নিয়ে জাতীয় স্যানিটেশন মাস অক্টোবর-২০২০ এর উদ্বোধন করেন স্থানীয় সরকার মন্ত্রী মো. তাজুল ইসলাম।\nএ সময় স্থানীয় সরকার মন্ত্রী বলেন, পয়ঃবর্জ্য থেকে শুরু করে সব ধরনের ময়লা-আবর্জনা যত্রতত্র না ফেলে নির্দিষ্ট স্থানে গর্ত করে ফেলতে হবে। পরিবেশটা সবার, তাই পরিবেশের বিপর্যয় কখনো হতে দেওয়া যাবে না। স্বাস্থ্যসম্মত স্যানিটেশন ব্যবস্থা নিশ্চিত করতে সঠিক পরিকল্পনা গ্রহণ করে তা বাস্তবায়ন করতে সিটি করপোরেশন, নগর পরিকল্পনাবিদসহ সংশ্লিষ্টদের প্রতি আহ্বান জানান তিনি।\nহাতের মাধ্যমে অনেক রোগ-জীবাণু শরীরে সংক্রমিত হয় জানিয়ে সবাইকে নিয়মিত হাত ধোয়ার অভ্যাস করার আহ্বান জানান মন্ত্রী।\nস্থানীয় সরকার বিভাগের অতিরিক্ত সচিব মুহম্মদ ইবরাহিম বলেন, পয়ঃবর্জ্যরে মাধ্যমেও করোনাভাইরাস ছড়াতে পারে বলে বিজ্ঞানীরা আশঙ্কা করছেন। তাই এই বর্জ্যরেও সুষ্ঠু ব্যবস্থাপনা করতে হবে।\nএদিকে করোনা নিয়ে নতুন আতঙ্কের কথা শোনালেন যুক্তরাষ্ট্রের মেরিল্যান্ড বিশ্ববিদ্যালয়ের একদল বিজ্ঞানী।\nসম্প্রতি নিউইয়র্কের স্বাস্থ্যবিষয়ক একটি সাময়িকীতে বিশ্ববিদ্যালয়ের গবেষকরা বলেছেন, করোনভাইরাসের সংক্রমণ ঘটতে পারে বায়ুবাহিত ক্ষুদ্রকণা থেকেও। আর তা একজনের দেহ থেকে একাধিক মানুষের শরীরে সংক্রমিত হতে পারে। খবর টাইমস অব ইন্ডিয়ার।\nসাময়িকীতে প্রকাশিত ওই গবেষণা প্রতিবেদনে বলা হয়, ঘরের এক কোণে বসে থাকলেও একজন করোনা সংক্রমিত ব্যক্তির নাক-মুখ থেকে বের হওয়া বায়ু আরও দশজনকে সংক্রমিত করতে সক্ষম। এছাড়াও বন্ধ ঘর বা যেখানে বায়ুর চলাচলের অসুবিধা রয়েছে সেই স্থানে দাঁড়িয়ে অথবা বসে কেউ হাঁচি-কাশি দিলে, গান বা চিৎকার করলেও একজনের থেকে অপরজনের শরীরে করোনাভাইরাস ছড়িয়ে পড়ার প্রবল আশঙ্কা তৈরি হয়।\nকরোনা মহামারীর শুরু থেকেই বিশেষজ্ঞরা সামাজিক দূরত্ব বজায় রাখার কথা বলে আসছেন। তবে ৬ ফুট দূরত্বকে এখন যথেষ্ট নয় বলে মনে করছেন তারা।\nবায়ুবাহিত কোনো জীবাণুর বৃহত্তর কণা খুব বেশি সময় বাতাসে ভেসে থাকতে পারে না, কিছু সময় পরই তা মাটিতে পড়ে যায়। তবে সুযোগ পেলেই এরা নাক, মুখ বা চোখ যে কোনো কাউকেই সংক্রমিত করতে পারে।\nসম্প্রতি অ্যারোসোল সম্পর্কিত এক বৈঠকে যুক্তরাষ্ট্রের পাবলিক হেলথ অ্যাসোসিয়েশনের নির্বাহী পরিচালক ড. জর্জেস বেনিয়ামিন বলেছেন, পুরো বিশে^ যতদিন না করোনার কোনো টিকা বের হচ্ছে, ততদিন পর্যন্ত মানতে হবে স্বাস্থ্য সংক্রান্ত যাবতীয় সতর্কতা বিধি। তাহলে কিছুটা রোধ করা যেতে পারে এই মারণ ব্যাধির দাপট।


Home শিক্ষা পিইসি ও জেএসসি পরীক্ষা থাকছে না: শিক্ষামন্ত্রী\nবাংলাদেশ প্রতিবেদক: ২০২৩ সাল থেকে নতুন কারিকুলামে পিইসি ও জেএসসি পরীক্ষা থাকবে না বলে জানিয়েছেন শিক্ষামন্ত্রী ডা. দীপু মনি।\nশিক্ষামন্ত্রী জানান, পরিমার্জিত শিক্ষাক্রমের পাইলটিং চলবে ২০২২ সালে। আর শিক্ষাক্রম বাস্তবায়ন শুরু হবে ২০২৩ সাল থেকে। ২০২৫ সালের মধ্যে পর্যযাক্রমে প্রাথমিক ও মাধ্যমিক স্তরের শিক্ষাক্রম বাস্তায়ন করা হবে। প্রধানমন্ত্রী শেখ হাসিনা শিক্ষাক্রমের খসড়ায় অনুমোদন দিয়েছেন।\nPrevious articleভারতে কমছে ভোজ্যতেলের দাম, বাংলাদেশে কমবে কবে?\nNext articleমাধ্যমিকে ‘বিজ্ঞান-মানবিক-বাণিজ্য’ বিভাগ থাকছে না: শিক্ষামন্ত্রী


প্রকাশিত: আগস্ট ১২, ২০১৯, ০৯:৫৪ এএম\nসর্বশেষ আপডেট : আগস্ট ১২, ২০১৯, ০৯:৫৭ এএম\nজাতীয় ঈদগাহ ময়দানে ঈদের নামাজ শেষে কোলাকুলি করছে দুই শিশু - ছবি : কাশেম হারুন\nরাজধানীর প্রধান ঈদ জামাত আজ হাইকোর্ট সংলগ্ন জাতীয় ঈদগাহ ময়দানে অনুষ্ঠিত হয়েছে। সাড়ে ৮টায় অনুষ্ঠিত এই প্রধান জামাতে রাষ্ট্রপতি মো. আবদুল হামিদ, প্রধান বিচারপতি, মন্ত্রিপরিষদ সদস্য, সংসদ সদস্য, সুপ্রিম কোর্ট ও হাইকোর্ট বিভাগের বিচারপতি, সিনিয়র রাজনৈতিক নেতৃবৃন্দ, সরকারের ঊর্ধ্বতন কর্মকর্তা এবং বিভিন্ন মুসলিম দেশের কূটনীতিকসহ সর্বস্তরের হাজারো মানুষ উৎসব আমেজে নামাজ আদায় করেন।\nনামাজ শেষে সমগ্র মুসলিম উম্মাহসহ দেশ ও জাতির কল্যাণ, সুখ-শান্তি ও সমৃদ্ধি কামনা করে বিশেষ মোনাজাত করা হয়।\nনামাজের পর রাষ্ট্রপতি উপস্থিত সবার সঙ্গে ঈদের শুভেচ্ছা বিনিময় করেন।\nঢাকা দক্ষিণ সিটি কর্পোরেশন জাতীয় ঈদগাহের এ জামাতের আয়োজন করে। রাষ্ট্রপতি মো. আবদুল হামিদ ঈদগাহে পৌঁছলে সিটি কর্পোরেশনের মেয়র মোহাম্মদ সাঈদ খোকন তাকে স্বাগত জানান। এ জামাতে মহিলা ও বিদেশি কূটনীতিকদের নামাজ আদায়ে বিশেষ ব্যবস্থা ছিল। মুসল্লিদের জন্য ওযু, খাবার পানি ও মোবাইল টয়লেটেরও ব্যবস্থা ছিল।\nজাতীয় ঈদগাহে সুষ্ঠুভাবে ঈদ জামাত অনুষ্ঠানে নেয়া হয় ৩ স্তরের বিশেষ নিরাপত্তা ব্যবস্থা। ঈদগাহে সকল প্রবেশ পথ এবং ভিভিআইপি ও ভিআইপিদের নামাজের স্থানসহ ঈদগাহ মাঠের গোটা প্যান্ডেলে সিসি ক্যামেরা স্থাপন করা হয়। মুসল্লিদের ঈদগাহে প্রবেশের আগে মেটাল ডিটেক্টর দিয়ে তল্লাশির পর আর্চওয়ে দিয়ে প্যান্ডেলে প্রবেশ করতে হয়। প্রধান এ জামাতের নিরাপত্তা নিশ্চিত করতে সাদা পোশাকে র‌্যাব এবং পুলিশ সদস্যরা ঈদগাহ ময়দানে সার্বক্ষণিক তৎপর ছিলেন।\nরাজধানীতে দ্বিতীয় বৃহত্তম জামাত অনুষ্ঠিত হয় বায়তুল মোকাররম জাতীয় মসজিদে। এখানে এবারও ৫টি ঈদ জামাতের আয়োজন রয়েছে। প্রথম জামাত হয় সকাল ৭টায়। এর পরপর আরো ৪টি জামাত যথাক্রমে ৮টা, ৯টা, ১০টা ও পৌনে ১১টায়।\nজেড এইচ/ এফসি


নাসিরনগরে দুই পক্ষের সংঘর্ষে নারী শিশুসহ আহত অর্ধশত - The voice of Brahmanbaria || Local news means the world is\nনিজস্ব প্রতিবেদক::নাসিরনগরে পূর্ব শত্রুতার জেরে সংঘর্ষ হয়েছে। ইউপি সদস্য মাসুক মিয়া ও সেলিম মিয়ার সমর্থকরা এ সংঘর্ষে জড়ান। এতে নারী ও শিশুসহ দুই পক্ষের অর্ধশত লোক আহত হয়।\nশনিবার (১৮ ডিসেম্বর) দুপুর ১২টার দিকে উপজেলার গোয়ালনগর ইউনিয়নে এ ঘটনা ঘটে। চাতলপাড় পুলিশ ফাড়িঁর ইনচার্জ কাঞ্চন কুমার সিংহ সংঘর্ষের ঘটনা নিশ্চিত করেন।\nস্থানীয়দের সাথে কথা বলে জানা গেছে, প্রায় ১৫ বছর ধরে উচা বাড়ির সেলিম ও মৌলভি বাড়ির মাসুক মিয়ার মধ্যে শত্রুতা চলে আসছিলো। এ নিয়ে উভয় পক্ষের মধ্যে আদালতে ৮টি মামলা চলমান। বিরোধ মেটাতে স্থানীয় সংসদ সদস্য ও ইউপি চেয়ারম্যান নিয়ে একাধিকবার সালিশ বৈঠকও হয়েছে। গত ১১ নভেম্বর অনুষ্ঠিত ইউপি নির্বাচনকে কেন্দ্র করে মাসুক মিয়া ও সেলিম মিয়ার পক্ষের মধ্যে সংঘর্ষের ঘটনা ঘটে।\nএদিকে শনিবার (১৮ ডিসেম্বর) সকাল বেলায় মাসুক মেম্বারের পক্ষের লোক রিপন, হারিছ, ফায়জুদ্দি ও রিয়াজুল জমিতে ধানের চারা রোপন করতে যায়। তখন সেলিম মিয়ার পক্ষের লোকজন তাদের মারধর করে। মারধরের ঘটনাটি গ্রামে জানাজানি হলে উভয় পক্ষের মধ্যে উত্তেজনা সৃষ্টি হয়। পরে দুই পক্ষের লোকজন দেশিয় অস্ত্র নিয়ে সংঘর্ষে জড়ায়। এ সময় সংঘর্ষে উভয় পক্ষের অর্ধশত লোক আহত হয়। চাতলপাড় পুলিশ ফাড়িঁর থেকে পুলিশ গিয়ে সংঘর্ষ থামায়। সংঘর্ষে মাসুক মিয়ার পক্ষের ফালু মিয়াকে মুমূর্ষ অবস্থায় ব্রাহ্মণবাড়িয়া জেলা সদর হাসপাতালে পাঠানো হয়েছে। অপর আহতদের নাসিরনগর উপজেলা স্বাস্থ্য কমপ্লেক্সে ভর্তি করে চিকিৎসা দেওয়া হচ্ছে।\nসেলিম মিয়ার পক্ষের আহতরা হলো-শাহীন মিয়া,জুবায়ের মিয়া,দেলোয়ার মিয়া,মহিউদ্দিন মিয়া,মো. রাজ্জাক মিয়া, সজিব মিয়া, মো. মিনর হোসেন, মোছা, নুরনাহার বেগম, মো. ফরহাদ মিয়া, মো. রিফাত মিয়া, শরীফ মিয়া, শাহজান মিয়া, ইয়াকুব মিয়া, জুনাইদ মিয়া, আওয়াল মিয়া, ইমন উদ্দিন, ছোট্টু মিয়া, জালাল মিয়া, শরিফ উদ্দিন, ওবায়দুল মিয়া, বাতেন মিয়া, নিজাম উদ্দিন ও আব্দুল বারিক মিয়া।\nমাসুক মিয়ার পক্ষের আহতদের মধ্যে- রিপন মিয়া, হারিছ মিয়া, মো. ফায়জুদ্দি, মো. রিয়াজুল ও ফালু মিয়ার নাম জানা গেছে।এ বিষয়ে কথা হয় ইউপি সদস্য মাসুক মিয়ার সাথে। তিনি এ প্রতিবেদককে জানান, আমাদের কয়েকজন লোক সকাল বেলায় ক্ষেতে ধানের চারা লাগাইতে যায়। তখন উচা বাড়ির সেলিম মিয়ার পক্ষের কয়েকজন আমাদের পক্ষের লোকজনকে মারধর করে। পরে তারা বাড়িতে চলে আসে। এর পর বাড়িতে এসেও শতশত লোক আবার মারধর করে। এ সময় আমাদের পক্ষের ২৫জন আহত হয়।\nসংঘর্ষের বিষয়ে কথা বলতে সেলিম মিয়ার সাথে যোগাযোগ করতে তার ব্যবহৃত মুঠোফোনে সংযোগ পাওয়া যায়নি।গোয়ালনগর ইউপি পরিষদ চেয়ারম্যান আজহারুল হক বলেন, দুই পক্ষের মধ্যে দীর্ঘদিন ধরে বিরোধ চলে আসছিল। আমি বেশ কয়েকবার বিচার-সালিশ করেও বিরোধ মেটাতে ব্যর্থ হয়েছি। আজ আবারো দুই পক্ষের মধ্যে সংঘর্ষ হয়েছে।\nনাসিরনগর থানা ভারপ্রাপ্ত কর্মকর্তা (ওসি) মো. হাবিবুল্লাহ সরকার জানান, দীর্ঘদিন ধরে দুই পক্ষের মধ্যে বিরোধ চলমান। এরই রেশ ধরে আজকের সংঘর্ষের ঘটনা ঘটে থাকতে পারে। তবে বর্তমানে পরিস্থিতি সম্পূর্ণ নিয়ন্ত্রণে রয়েছে।\n« সরাইল বিজিবি দিবস পালিত (পূর্বের সংবাদ)\n(পরের সংবাদ) সরাইলে ৮০ জন নারীকে ইমপ্লান্ট ও আইইউডি »


মাত্র ৩০ সেকেন্ডে হাইজ্যাক করে অদৃশ্য হয়ে যায় তারা!\nBy নিউজডেস্ক on ডিসেম্বর ৩, ২০১৯ অপরাধজগৎ, আইন-আদালত, শীর্ষ সংবাদ, সারাদেশ\nনগরীর নিউমার্কেট এলাকায় অভিযান চালিয়ে ১৫ হাইজ্যাকার ও পকেটমারকে গ্রেপ্তার করেছে পুলিশ।\nগতকাল রবিবার (১ ডিসেম্বর) দিবাগত রাতে তাদের গ্রেপ্তার করা হয়। এসব হাইজ্যাকার ও পকেটমার মানুষের মোবাইল ও ব্যাগ হাতিয়ে নিতে সময় নেয় মাত্র ৩০ সেকেন্ড। তারপর অদৃশ্য হয়ে যায়।\nএসএম মেহেদী হাসান বলেন, পুরো নগরী জুড়ে হাইজ্যাক করে বেড়ায় তারা। স্টেশনকেন্দ্রিক এসব হাইজ্যাকারের দৌ’রাত্ম্য বেশি। কয়েকটি গ্রুপে ভাগ হয়ে পুরো নগরী জুড়ে তারা হাইজ্যাকিং করে বেড়ায়।\nগ্রেপ্তারকৃতরা হলো- রাব্বি আল আহম্মদ (২০), মো. মামুন (২৯), মো. সোহাগ (২৬), জয় বড়ুয়া প্রকাশ আব্দুল (১৮), মো. আজিম প্রকাশ আজম (২২), দেলোয়ার হোসেন প্রকাশ দেলু (৩৭), মো. মামুন (১৮), মো. আল আমিন শেখ (২১), মো. রুবেল (৩০), মো. বশির (২৫), মো. মিন্টু (৩০), মো. শাহাদাত হোসেন বাবু (২৮), জয়নাল আবেদীন (১৯), মো. জহির (২৮) ও লেদু প্রকাশ আলাউদ্দিন প্রকাশ হাসান (৩০)।\nএদের মধ্যে রাব্বি আল আহম্মদ এ গ্রুপের লিডার। গত ৮ বছর ধরে হাইজ্যাকিংয়ের সঙ্গে জড়িত। তার বিরু’দ্ধে ৫টি মামলা রয়েছে বলে জানিয়েছে পুলিশ।\nএছাড়া মামুনের বিরু’দ্ধে ৩টি, সোহাগের বিরু’দ্ধে ২টি, জয় বড়ুয়ার বিরু’দ্ধে ৪টি, আজিমের বিরু’দ্ধে ১০টি, দেলোয়ারের বিরু’দ্ধে ৮টি, আল আমিনের বিরু’দ্ধে ১টি ও বশিরের বিরু’দ্ধে ২টি মামলা রয়েছে বলে জানান কোতোয়ালী থানার ভারপ্রাপ্ত কর্মকর্তা (ওসি) মোহাম্মদ মহসীন।\nজানা যায়, ৪ থেকে ৫ জনের গ্রুপে ভাগ হয়ে হাইজ্যাকিং ও পকেট মা’রে তারা। ভিড় বাসে যাত্রীরা ওঠার সময় একজন ধাক্কা দেয়, এ সময় আরেকজন এসে পাশে দাঁড়ায়। গ্রুপের আরেক সদস্য এসে পকেট থেকে মোবাইল ও মানিব্যাগ নিয়ে আরেকজনের কাছে চালান করে দেয়।\nপুরো প্রক্রিয়া শেষ করতে মাত্র ৩০ সেকেন্ড সময় নেয় তারা। এরপর চোখের পলকে অদৃশ্য হয়ে যায় ভিক্টিম বুঝে ওঠার আগেই।


গাইবান্ধায় কমিউনিকেশন ফর ডেভেলপমেন্ট বিষয়ক দিনব্যাপি প্রশিক্ষণ কর্মশালা | দিনাজপুর নিউজ\nগাইবান্ধায় কমিউনিকেশন ফর ডেভেলপমেন্ট বিষয়ক দিনব্যাপি প্রশিক্ষণ কর্মশালা\nআরিফ উদ্দিন, গাইবান্ধা প্রতিনিধিঃ গাইবান্ধা জেলা প্রশাসনের উদ্যোগে ইউনিসেফের সহযোগিতায় কমিউনিকেশন ফর ডেভেলপমেন্ট বিষয়ক দিনব্যাপি এক প্রশিক্ষণ কর্মশালা রোববার (২৯ নভেম্বর) সার্কিট হাউস হল রুমে অনুষ্ঠিত হয়।\nপ্রশিক্ষণ কর্মশালার উদে¦াধন করেন জেলা প্রশাসক মো. আবদুল মতিন। প্রশিক্ষণ কর্মশালায় বক্তব্য রাখেন স্থানীয় বিভাগের উপ পরিচালক (উপ-সচিব) মোছা. রোখছানা বেগম, জাতীয় স্থানীয় সরকার ইনস্টিউটের উপ-পরিচালক মো. আবদুল খালেক, উপজেলা পরিষদ চেয়ারম্যান জিএম পারভেজ সেলিম, জেলা এলজিসি কো-অডিনেটর মো. আবদুল হালিম প্রমুখ।\nজেলা প্রশাসক মো. আবদুল মতিন বলেন বর্তমান সরকার শিশু বান্ধব সরকার। শিশুদের সুরক্ষার জন্য সমন্বিত উদ্যাগের মাধ্যমে সরকার কাজ করে যাচ্ছে। তিনি শিশুদের মানসিক বিকাশে নিরাপদ পুষ্টি সম্মত খাদ্য ও স্বাস্থ্য পরিচর্যায় গুরুত্ব আরোপ করেন।\nতিনি জন্ম নিবন্ধন শতভাগ বাস্তবায়ন করার জন্য আহবান জানান। কর্মশালায় জেলা পর্যায়ের কর্মকর্তা, জনপ্রতিনিধি, নারী প্রতিনিধি, এনজিও প্রতিনিধি ও মিডিয়া প্রতিনিধিরা অংশগ্রহণ করেন।\nPreviousপলাশবাড়ী প্রেস ক্লাবের সভাপতি পাতা, রতন সাধারণ সম্পাদক\nNextসুন্দরগঞ্জে পুত্রবধূ ধর্ষণের অভিযোগে শ্বশুর গ্রেফতার


১৭ মে ২০২২, ০৪:৫৫ পিএম\nসিরাজগঞ্জে স্বামীকে হত্যার দায়ে স্ত্রী ও পরকীয়া প্রেমিকের মৃত্যুদণ্ড দিয়েছেন আদালত। একই সঙ্গে প্রত্যেককে ৫০ হাজার টাকা করে জরিমানা করা হয়েছে। মঙ্গলবার (১৭ মে) দুপুরে জেলা ও দায়রা জজ আদালতের বিচারক ফজলে-খোদা মো. নাজির আসামিদের উপস্থিতিতে এ রায় দেন।\nবিষয়টি ঢাকা পোস্টকে নিশ্চিত করেছেন পুলিশের আদালত পরিদর্শক মো. মোস্তফা কামাল।\nদণ্ডপ্রাপ্তরা হলেন- শাহজাদপুর উপজেলার বাড়াবিল উত্তরপাড়া গ্রামের নিহত মনিরুল হকের স্ত্রী মোছা. মুক্তি খাতুন ও তার পরকীয়া প্রেমিক প্রতিবেশী সাইদুল ইসলাম তুষার ওরফে তুহিন।\nমামলার বরাত দিয়ে আদালতের পিপি অ্যাডভোকেট আব্দুর রহমান বলেন, বিয়ের মাত্র দুই মাস পর ২০১৯ সালের ৩ জুন রাতে মুক্তি তার স্বামীকে নিতে তার দাদা হোসেন আলীর বাড়িতে বেড়াতে যান। রাতের খাওয়া শেষে মুক্তি ও তার স্বামী মনিরুল ওই বাড়ির একটি ঘরে ঘুমিয়ে পড়েন। ঘুমানোর আগে মুক্তি তার স্বামীকে ঘুমের ওষুধ খাওয়ান এবং ঘরের দরজা খোলা রেখে দেন। এরপর পূর্বপরিকল্পনা মোতাবেক মুক্তির প্রেমিক সাইদুল ইসলাম ওই ঘরে ঢোকেন। দুইজন মিলে মনিরুল হককে শ্বাসরোধ করে হত্যা করেন।\nএ ঘটনায় নিহতের বাবা বাদী হয়ে শাহজাদপুর থানায় হত্যা মামলা করেন। সাক্ষ্য প্রমাণ শেষে আদালত আজ এ রায় দেন।\nপুলিশের আদালত পরিদর্শক মো. মোস্তফা কামাল ঢাকা পোস্টকে বলেন, আসামিদের উপস্থিতিতেই আদালত রায় দিয়েছেন। পরে তাদেরকে কারাগারে পাঠানো হয়েছে।


ভারতে কৃষির আয় কোন সীমা ছাড়াই খাজনা মুক্ত কেন? - Bangla Bhumi - West Bengal Land Records - BanglarBhumi.Gov.in\nJomir Tothya , Land Tax0Comments\nভারতীয় আইন অনুযায়ী আমরা নিয়মিতভাবে আমাদের সম্পত্তির খাজনা দিতে হয়। আমরা আমাদের বসবাসের বাড়ীর খাজনা দিতে হয়, সেই সাথে বানিজ্যিকভাবে ব্যবহার করা সম্পত্তির খাজনা দিয়ে থাকি। গত কয়েকটি লেখায় আমরা আপনাদের সাথে সম্পত্তির খাজনা নিয়ে আলোচনা করেছিলাম।\nআমরা জানি যে, ভারতের বিভিন্ন সম্পত্তির বিভিন্ন প্রকার খাজনা দিতে হয়। কিন্তু আমরা অনেকেই জানি না যে, ভারতের আইনে কৃষির আয় কোন সীমা ছাড়াই খাজনামুক্ত সুবিধা পাওয়া যায়। আমাদের এই ব্যপারটি না জানার ফলে অনেক সময় আমরা প্রয়োজন ছাড়াই অতিরিক্ত খাজনা দিয়ে থাকি। তাই আমাদের সবারই ভারতের কৃষির আয়ের খাজনা বিষয়ে জানা উচিত।\nআমরা আমাদের বাংলাভুমি সাইটে নিয়মিতভাবে ভূমি বিষয়ক বিভিন্ন তথ্য নিয়ে আপনাদের সাথে আলোচনা করে থাকি। এই সকল আলোচনা থেকে আমরা জমির খাজনা, জমির রেজিস্ট্রেশন, জমির উত্তরাধিকার আইনসহ নানা বিষয়ে জানতে পেরেছি। এ সকল আইন জানার কারনে আমরা জমি নিয়ে প্রতারক চক্রের হাত হতে রক্ষা পেতে পারি।\nএরই ধারাবাহিকতায় আজ আমরা আপনাদের সাথে আলোচনা করবো, ভারতের কৃষি আয় কোন সীমা ছাড়াই খাজনা মুক্ত কেন। এই লেখা পড়ে আমাদের কৃষি আয়ের খাজনা নিয়ে আমাদের ধারনা পরিষ্কার হবে।\nভারতীয় আইন কি বলে?\nকৃষি জমির আয় নিয়ে ভারতের আয়কর আইনে বলা আছে। কৃষি জমির আয়ের খাজনা নিয়ে ভারতের আয়কর আইন ১৯৬১ এর ধারা ১০ এর মতে কোন ভারতীয় নাগরিকের কৃষি জমি হতে প্রাপ্ত আয় আয়কর মুক্ত হিসেবে বিবেচিত হবে। এখানে সবচেয়ে অবাক করা ব্যপার হলো যে, এই কৃষি জমির আয় আয়কর মুক্তের কোন সীমারেখা রাখা হয় নি। এতে করে আপনি আপনার যে কোন কৃষি আয় ভারতীয় সরকারকে ১ টাকাও খাজনা হিসেবে দিতে হবে না।\nকৃষি আয় বলতে কি বুঝায়?\nভারতীয় আয়কর আইন অনুযায়ী নিম্নলিখিত ৩ টি শর্তে আয়কে কৃষি আয় হিসেবে বিবেচনা করা হয়ে থাকে।\n১) কৃষি জমি ভাড়া দিয়ে অথবা কৃষি জমি থেকে প্রাপ্তআয় আয়করমুক্ত থাকবে। যেমন কেউ যদি কৃষি জমির মালিক হয় এবং সে সেই জমি ভাড়া দিয়ে টাকা উপার্জন করে, তাহলে এই আয় কৃষি জমি হতে প্রাপ্ত আয় হিসেবে বিবেচিত হবে এবং এই আয় ভারতীয় আইন অনুযায়ী আয়কর মুক্ত হিসেবে বিবেচিত হবে।\n২) কৃষি জমির কাজে ব্যবহারের জন্য তৈরি করা স্থাপনা বা যন্ত্রপাতি থেকে প্রাপ্ত আয়। যেমন, কেউ জমি কৃষি কাজে ব্যবহারের জন্য যন্ত্রপাতি বিক্রি করে থাকে, তবে তার যন্ত্রপাতি বিক্রি করার টাকা আয়কর দিতে হবে না।\n৩) কৃষি কাজ করার প্রক্রিয়ায় অংশ হিসেবে ব্যবহার হয় এমন বস্তু বিক্রি করে প্রাপ্ত আয়। যেমন, কেউ যদি কৃষি জমির জন্য সার, বীজ, কীটনাশক বিক্রি করে তাহলে ঐ বিক্রি করার আয় ভারতীয় আয়কর আইন অনুযায়ী আয়কর মুক্ত হিসেবে বিবেচিত হবে।\nকিভাবে কৃষি জমির আয় আয়কর থেকে বাদ দেয়া যায়?\nনিম্নলিখিত ধাপগুলি অনুসরন করে সহজেই কৃষি জমির আয় আয়কর থেকে বাদ দেয়া যায়।\n১) প্রথমেই আপনার সকল কৃষি জমির আয় এবং অকৃষি আয় সকল আয় লিপিবদ্ধ করুন।\n২) এবার আপনার মোট আয়কর হিসেব করুন।\n৩) আপনার কৃষি জমি থেকে কত টাকা আয়কর আসে তা বের করুন।\n৪) মোট আয়কর হতে কৃষি জমির আয় বিয়োগ করুন।\n৫) বিয়োগ করে প্রাপ্ত টাকা আপনি আয়কর হিসেবে জমা দিন।\nঅন্য আয়গুলির ক্ষেত্রে আইন কেমন?\nভারতীয় আইন অনুসারে অন্যান্য যে কোন আয় যেমন, বাড়ি ভাড়া দেয়া, ব্যবসা, সরকারী-বেসরকারী চাকরি ইত্যাদি সকল আয়ের উপরই সরকারী আয়কর দিতে হয়। শুধু মাত্র কৃষি জমি হতে প্রাপ্ত আয় সম্পুর্ন আয়কর মুক্ত হিসেবে গন্য করা হয়েছে।\nতাই আজকের লেখা হতে আমরা জানতে পারলাম যে, ভারতের কৃষি জমির আয় কিভাবে জানা যায়, সেই সাথে জানতে পারলাম যে, কিভাবে কৃষি জমির আয় বাদ দিয়ে আয়কর হিসেব করা যায়। আমাদের সাইটের পরবর্তী লেখায় আপনাদের জন্য এই বিষয়ের উপর আরো বিস্তারিত লেখা থাকবে। তাই আমাদের পেজে নিয়মিত চোখ রাখুন। এই লেখাটি অনেকের কাজে লাগতে পারে তাই লেখাটি যতটুকু সম্ভব শেয়ার করুন, যাতে করে অনেকে এই লেখা থেকে শিক্ষা নিয়ে জমি সম্পর্কে অনেক কিছু জানতে পারবেন।\nLabels: Jomir Tothya, Land Tax


গোলাপি হাতি থেকে রক্ষা পাওয়ার রহস্য! – The 10-Minute Blog\nপ্রেরণামূলক গল্পের ঝুলি, বিবিধ\nআমার এক স্যার একদিন আমার উপর ছোট্ট একটা এক্সপেরিমেন্ট করেন। তিনি আমাকে বলেন,\n“আয়মান, তুমি একটা কাজ করো। চোখ বন্ধ করে যেকোন কিছু নিয়ে চিন্তা করো।”\nআমার তখন সামনে পরীক্ষা, সেটি নিয়ে মহা দুশ্চিন্তা মাথায় ঘুরঘুর করছে। আমি পরীক্ষা নিয়েই ভাবতে শুরু করলাম। খানিক বাদে স্যার আবার বলে বসলেন,\n“কিন্তু আয়মান, একটা নিয়ম আছে। তুমি যা কিছু নিয়েই ভাবো, গোলাপি হাতি নিয়ে চিন্তা করাই যাবে না।’’\nকিছুক্ষণ পরে স্যার চোখ খুলতে বললেন। আমি একরাশ স্বস্তি নিয়ে চোখ খুলতেই স্যারের প্রশ্ন:\n“তাহলে এবার বলো, এতক্ষণ কী নিয়ে চিন্তা করলে?”\nআমাকে বলতেই হলো যে, স্যার ওই গোলাপি হাতির নিয়মটা বলার পর থেকে মাথায় শুধু গোলাপি হাতিই ঘুরছে, এমনকি চোখ খোলার পরেও!\nস্যার মৃদু হেসে বললেন, “এরকমই হয়। এটাকে বলা হয় ‘Pink Elephant Syndrome’.\nআমরা সবসময় সেটা নিয়েই ভাবি যেটা করতে মানা করা হয় আমাদের। এই জন্যেই আসলে তোমাকে যদি কেউ বলে, দুঃখ করো না, তখন মনের মধ্যে দুঃখটা আরো বেড়ে যায়!”\nস্যারের কথা শুনে আমার মনে হলো, আসলেই তো! স্যারের কথা কিন্তু একশো ভাগ সত্য! এরকম তো আমার সাথেও অনেক হয়! আমি যদি খুব ডিপ্রেসড থাকি, তখন যদি কেউ এসে বলে দোস্ত ডিপ্রেসড থাকিস না, প্রেশার নিস না, তখন কিন্তু আমার আরো বেশি খারাপ লাগে! বিষয়টা সেভাবে দেখলে আসলে সান্ত্বনা দিতে গিয়ে মানুষগুলো কষ্ট আরো বাড়িয়ে দেয়!\nএতোকিছু ভাবার পর মাথায় আরেকটা বিষয় এলো। এই যে এই সমস্যাটা থেকে আমাদের দুশ্চিন্তা, ফ্রাস্ট্রেশন আরো বেড়ে যায়, এর কি কোন সমাধান নেই? ভাবতে ভাবতেই মনে হলো এরও একটা সমাধান আছে। আমার এমনটা হলে সেই সমাধানটাই আমি কাজে লাগাতাম!\nএমন একটা সমস্যা থেকে রেহাই পেতে হলে আসলে আমাদের এগোতে হবে ধাপে ধাপে। কয়েকটি ধাপে চেষ্টা করলে কিন্তু এই গোলাপি হাতির কাছ থেকে রেহাই পাওয়া যায়!\nপ্রথমেই চিন্তা করতে হবে, সমস্যাটা আসলে কী? তুমি যদি ডিপ্রেসড থাকো, যদি হতাশা তোমাকে ঘিরে থাকে, তাহলে সেসবকে দূর করার থেকে সেগুলো নিয়েই কাজ করে যাবার চেষ্টা করে যেতে হবে। মনে রাখতে হবে, এধরণের সমস্যা জীবনে থাকবেই, এগুলো নিয়েই বেঁচে থাকতে হবে তোমাকে। কিন্তু শুধুমাত্র এসব নিয়ে চললেও কিন্তু হবে না আবার!\nসমস্যাটা চিহ্নিত করার পর সেটি নিয়ে ভাবা যাবে না। সমস্যা কীভাবে দূর করবো, সমস্যা আমার কী ক্ষতি করবে এসব নিয়ে ভাবতে থাকলে যতো দিন যাবে তোমার চারপাশ ঘিরে শুধু সেই সমস্যাকেই দেখতে পাবে, আর কিছুর দেখা পাবে না। তাই সমস্যা নিয়ে না ভেবে “সমস্যা সমস্যার জায়গায়, আমি আমার জায়গায়” মনে করে কাজ করে যেতে হবে।\nতোমার নিজের জন্যে দরকারি সব কাজ শুরু করে দিতে হবে এখনই\nনতুন কোন কাজে লেগে পড়তে হবে। কাজ বলতে কাগজ কলম পিষে অফিসের কাজ করতে হবে, তা কিন্তু নয়। নতুন কাজ হতে পারে যেমন খেলাধুলা করা, নতুন কোন একটা গল্পের বই পড়া, কোন একটা মুভি দেখা। নিজেকে ব্যস্ত রাখতে হবে, আর সেজন্যেই এসব করার দরকার। এগুলো ছাড়াও তোমার পছন্দের যেকোন কাজ করেও তুমি নিজেকে ব্যস্ত রাখতে পারো।\nনিজেকে যখন ব্যস্ত রাখতে শুরু করেছো, তখন দেখবে ধীরে ধীরে তোমার দুশ্চিন্তা, হতাশা এরকম সমস্যাগুলো আর তোমার কর্মব্যস্ততার সাথে পেরে উঠছে না। আর পারবেই বা কেন? তুমি তো মহা ব্যস্ত তোমার কাজগুলো নিয়ে! এখন তোমাকে তুলনামূলক দরকারি কাজ শুরু করতে হবে। পড়ালেখা এবং তোমার নিজের জন্যে দরকারি সব কাজ শুরু করে দিতে হবে এখনই!\nনিজেকে ব্যস্ত রাখলে তুমি, পাশাপাশি নিজের জন্যে একটু সময়ও বের করে ফেলেছো তুমি। আর কী লাগে? এই সময়টুকুর সদ্ব্যবহার করলেই দেখবে তোমার এই যে দুশ্চিন্তা আর হতাশা সব চলে গেছে! কাজের চাপে তুমি সেটা টেরও পাও নি! এখন নিজের মত করে চলতে শুরু করবে তুমি, আবার যদি কোনদিন হতাশায় পড়ো তুমি, জানোই তো কী করতে হবে! সোজা ধাপ ১ এ চলে গেলেই কেল্লাফতে!\nমন খারাপ, হতাশা, দুশ্চিন্তা, এসব আমাদের মানসিক ব্যাপার। এগুলোকে মন থেকে ঝেড়ে ফেলা বলতে গেলে প্রায় অসম্ভব একটা ব্যাপার। তাই এগুলো নিয়েই নতুন কোন কাজে ঝাঁপিয়ে পড়লে দেখা যাবে সব সমস্যার সহজ সমাধান হয়ে যায়!


আ’লীগের এমপি মনোনয়নের দাবিতে পথসভা | মুন্সিগঞ্জের খবর\nশেখ হাসিনার সরকার বারবার দরকার। আর কোন দাবি নাই, দাবি শুধু একটাই, গজারিয়ায় এমপি চাই। বুধবার সকাল থেকে এ শ্লোগানে মুখরিত হয়ে উঠে গজারিয়া উপজেলার কলিমউল্লাহ কলেজ সংলগ্ন ভবেরচর ওয়াজীর আলী উচ্চ বিদ্যালয় মাঠ।\nস্থানীয় ও সভা সূত্রে জানা যায়, বুধবার সকাল সাড়ে এগারটায় ওই মাঠে গজারিয়া উপজেলার সর্বস্তরের উন্নয়নকামী জনগণের ব্যানারে পথসভা অনুষ্ঠিত হয়েছে।\nগজারিয়া উপজেলা আ’লীগের সভাপতি মো. সোলাইমান দেওয়ানের সভাপতিত্বে অনুষ্ঠিত পথসভায় ট্রাকের ওপর তৈরী মঞ্চে দাঁড়িয়ে বক্তব্য করেন, নৌকা প্রতীকের মনোনয়ন প্রত্যাশী দুই নেতা গজারিয়া উপজেলা পরিষদের চেয়ারম্যান মো. রেফায়েত উল্লাহ খান তোতা ও গজারিয়া উপজেলা আ’লীগের সাধারণ সম্পাদক মো. আমিরুল ইসলাম।\nপথসভায় আরো বক্তব্য করেন মুন্সীগঞ্জ জেলা আ’লীগের মুক্তিযুদ্ধ বিষয়ক সম্পাদক বীর প্রতীক মো. রফিকুল ইসলাম, উপজেলা আ’লীগের যুগ্ম সাধারণ সম্পাদক ও গজারিয়া ইউনিয়ন পরিষদের চেয়ারম্যান আবু তালেব ভূঁইয়া, ভবের চর ইউনিয়ন আ’লীগের সভাপতি মো. লোকমান হোসেন সরকার, বাউশিয়া ইউনিয়ন পরিষদের চেয়ারম্যান যুবলীগ নেতা মো. মিজানুর রহমান প্রধান, উপজেলা যুবলীগের নেতা হাফিজ্জুামান খান জিতু, উপজেলা ছাত্রলীগের সভাপতি মো. সোলাইমান হোসেন সরকার প্রমুখ। সভা সঞ্চালনা করেন উপজেলা আ’লীগের সাংগঠনিক সম্পাদক ফিরোজ আহম্মেদ ফরাজী।\nঅধিকাংশ বক্তা তাঁদের বক্তব্যে বলেন, স্বাধীনতার পর একবার মাত্র গজারিয়ার সন্তান প্রয়াত আ’লীগ নেতা কে এম সামছুল হুদা আ’লীগের মনোনয়ন নিয়ে এমপি নির্বাচিত হয়েছিলেন। তাঁর পর দীর্ঘ বছরেও আ’লীগ থেকে গজারিয়ার কোন নেতা আ’লীগ থেকে মনোনয়ন পাননি।\nআসন্ন জাতীয় সংসদ নির্বাচনে গজারিয়া উপজেলা থেকে নৌকা প্রতীকে মনোনয়নের দাবি জানান। বক্তারা বলেন, গজারিয়া উপজেলা পরিষদের চেয়ারম্যান মো.রেফায়েত উল্লাহ খান ও উপজেলা আ’লীগের সাধারণ সম্পাদক মো. আমিরুল ইসলাম আ’লীগের মনোনয়ন প্রত্যাশী। যদি তাঁদের দুজনের কেউ মনোনয়ন না পান তাহলে আ’লীগ সভানেত্রী যাকে নৌকা প্রতীক বরাদ্দ দিবেন তার হয়েই তাঁরা কাজ করবেন। পথ সভায় স্থানীয় আ’লীগ, অঙ্গ ও সহযোগী সংগঠনের নেতা কর্মীসহ সহস্রাধিক মানুষ উপস্থিত ছিলেন।


বাংলাদেশের ইতিহাসে এই প্রথম নির্বাচনে লড়ছেন কোন হিজড়া প্রার্থী - ২৪৭ বিডি নিউজ\nরংপুর সিটি করপোরেশনের (রসিক) সংরক্ষিত মহিলা আসনে তৃতীয় লিঙ্গের প্রার্থী নাদিরা খানম। ১৮ বছর আগে রাজশাহী বিশ্ববিদ্যালয় থেকে ইংরেজীতে স্নাতকোত্তর পাস করেন। আদমজী জুট মিলসের প্রোডাকশন ম্যানেজার সিরাজুল ইসলামের চার সন্তানের মধ্যে নাদিরা দ্বিতীয়। তারা থাকতেন দিনাজপুরের নিউ টাউনের নিজ বাড়িতে। নাদিরা বলেন, বড় বোনের বিয়ে হয়ে গেছে। ১৯৯১ সালে এসএসসি পাস করেছি। ছোট বোনের বিয়ের কথা পাকাপাকি। হঠাৎ বরপক্ষ থেকে কথা উঠল-মেয়ের বড় বোন তো ‘হিজড়া’। তার ছোট বোন বিয়ে করায় যদি উত্তরসূরিও তাই হয়! বিয়েটা তাই ভেঙ্গেই গেল। বাবা আমার মাকে চাপ দিতে থাকলেন। এই সন্তানের জন্য কি আরেক সন্তানের জীবন নষ্ট হবে? একে বাড়ি থেকে বের করে দাও। মায়ের কষ্ট দেখে আমি নিজেই বাড়ি ছেড়ে চলে যাই দিনাজুরের পার্বতীপুর মামার বাড়িতে। মামার এক বন্ধু ছিলেন নিঃসন্তান। তিনিই আমাকে সন্তান হিসেবে লালন-পালনের দায়িত্ব নিলেন। দিনাজপুর আদর্শ ডিগ্রি কলেজ থেকেই বিএ পাস করার পর রাজশাহী বিশ্ববিদ্যালয়ে ইংরেজি বিভাগে এমএম পূর্বভাগে ভর্তি হই। রাজশাহীতে নাদিরা ‘পালক বাবার’ সহায়তায় বিশ্ববিদ্যালয়ের বাইরে ভাড়া বাসায় থেকে পড়াশুনা শেষ করি ১৯৯৯ সালে।\nবাংলাদেশের ইতিহাসে প্রথমবারের মত কোনো সিটি করপোরেশন নির্বাচনে তিনিই একমাত্র হিজড়া প্রার্থী। এর আগে যশোরের বাঘারপাড়া পৌরসভা এবং সাতক্ষীরার কলারোয়া পৌরসভাতেও সংরক্ষিত নারী আসনে তৃতীয় লিঙ্গের দুইজন প্রতিদ্বন্দ্বিতা করেছিলেন বলে জানান নাদিরা খানম। তবে কোন সিটি করপোরেশনে তিনিই প্রথম প্রার্থী। আগামী ২১ ডিসেম্বরের নির্বাচনে তিনি মোবাইল প্রতীক নিয়ে সংরক্ষিত মহিলা আসন ৭ (১৮,২০ ও ২২ ওয়ার্ড) এ প্রতিদ্বন্দ্বিতা করছেন। তার প্রতিদ্বন্দ্বী রয়েছেন আরও সাতজন। সকাল থেকে মধ্যরাত পর্যন্ত নির্বাচনী প্রচারণার কাজ চালাচ্ছেন নাদিরা। ভোটারদের বাড়ি বাড়ি গিয়ে ভোট ও দোয়া চাচ্ছেন। নাদিরা বলেন, আমি জনগণের জন্য কাজ করতে এসেছি।আমি শেখ হাসিনার অধিনে ডিজিটাল বাংলাদেশের জন্য কাজ করব। আমি নিজের নামটি স্বর্ণাক্ষরে লিখে রেখে যেতে চাই। নাদিরা বলেন, ভোটাররা আমাকে যেভাবে গ্রহণ করার কথা ছিল তার চেয়ে বেশি গ্রহণ করেছে। বিভিন্নভাবে সহায়তা করছে। ভালো সাড়া পাচ্ছি। অনেক নারী পুরুষ আমার পক্ষে প্রচারণা চালাচ্ছেন। মাঠের অবস্থাও ভালো। নাদিরা খানম আরও বলেন, সমাজের অবহেলিত, সুবিধাবঞ্চিত ও নির্যাতিতদের সহায়ক হিসেবে কাজ করার পাশাপাশি আমার মতো যারা তৃতীয় লিঙ্গ ওরাও কিছু কাজ করতে পারে এবং সমাজে তাদেরও কিছু কন্ট্রিবিউশন আছে, এই উদ্দেশ্যকে সামনে রেখেই নির্বাচনে প্রতিদ্বন্দ্বিতা করা। নির্বাচিত হলে এসব মানুষের সমস্যা সমাধানে নিজেকে উৎসর্গ করবো। আমার কমিউনিটির মৌলিক চাহিদা পূরণে কাজ করব।\nনগরীর ২২ ওয়ার্ডের বালাপাড়ায় বসবাস করেন নাদিরা। ওই এলাকার বাসিন্দা পান দোকানি আকবর হোসেন বলেন, মেয়েটা খুব ভালো। অনেক লেখাপড়া করেছে। এম এ পাশ। অনেক দিন থাকি আমার বাড়ির পাশে থাকে। একদিন কইলো, মামা নির্বাচন করব্যার চাই। আমরা সাহস দিলাম, ব্যস নির্বাচনে নামি গ্যালো। এখন আমরা এলাকার মুরুব্বীরা তার পক্ষে কাজ করছি। নাদিরা বলেন, বিভিন্ন প্রতিষ্ঠান, ব্যক্তিদের কাছ থেকে অনুদান নিয়ে বর্তমানে ৩৭০ জন তৃতীয় লিঙ্গের উন্নয়নে কাজ করছি। তাদের নিয়ে কাজ করতে করতেই সমাজের মূল ধারায় কাজ করার তাগিদ অনুভব করি। সেই থেকেই চিন্তা হলো জনপ্রতিনিধি হওয়ার। আর এ চিন্তা থেকেই সংরক্ষিত আসনের প্রার্থী হয়ে নির্বাচন করছি। রংপুর জেলা নির্বাচন কর্মকর্তা জি এম সাহাতাব উদ্দিন বলেন, নাদিরা তৃতীয় লিঙ্গের হলেও নারী হিসেবে ভোটার হয়েছেন। তিনিসহ আরও ভোটার রয়েছেন ছয়জন।\nনির্বাচন প্রথম রংপুর সিটি করপোরেশন হিজড়া


বঙ্গবন্ধু বাংলাদেশকে মুসলিম বিশ্বের কাছে পরিচিত করেছিলেন: ওআইসি মহাসচিব - জীবনধারা বঙ্গবন্ধু বাংলাদেশকে মুসলিম বিশ্বের কাছে পরিচিত করেছিলেন: ওআইসি মহাসচিব - জীবনধারা\nবঙ্গবন্ধু সোনার বাংলা গড়তে চেয়েছিলেন। তিনি দ্বিতীয় ওআইসি সম্মেলনে অংশ নিয়ে বাংলাদেশকে মুসলিম বিশ্বের কাছে পরিচিত করেছিলেন বলে মন্তব্য করেছেন অর্গানাইজেশন অব ইসলামিক কো-অপারেশনের (ওআইসি) মহাসচিব ড. ইউসুফ আল ওথাইমিন।\nশনিবার (২০ মার্চ) জাতীয় প্যারেড গ্রাউন্ডে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও স্বাধীনতার সুবর্ণজয়ন্তী উদযাপন অনুষ্ঠানমালার চতুর্থ দিনের আয়োজনে ভিডিও বার্তায় একথা বলেন ওআইসি মহাসচিব।\nমুজিব চিরন্তন’ প্রতিপাদ্যে দশ দিনব্যাপী এ অনুষ্ঠানের আয়োজন করেছে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদযাপন জাতীয় বাস্তবায়ন কমিটি। শনিবার চতুর্থ দিনের আলোচনার প্রতিপাদ্য ‘তারুণ্যের আলোক শিখা’।\nএ আয়োজনে স্বাগত বক্তব্য রাখেন তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক। দিনের প্রতিপাদ্যে বক্তব্য রাখেন জনপ্রিয় কথাসাহিত্যিক ড. মুহম্মদ জাফর ইকবাল।\nঅনুষ্ঠানে ভিডিও বার্তায় ইউসুফ আল ওথাইমিন বলেন, বঙ্গবন্ধু যে সোনার বাংলা গড়তে চেয়েছিলেন সেই লক্ষ্যে তার কন্যা বাংলাদেশের প্রধানমন্ত্রী শেখ হাসিনা কাজ করছেন। বাংলাদেশের স্বাধীনতার ৫০ বছর পরে বঙ্গবন্ধুর কন্যা দেশের ক্ষমতায় রয়েছেন। তিনি সোনার বাংলা গড়ে তুলতে ক্লান্তিহীনভাবে কাজ করছেন।\nবাংলাদেশের এখন একটি উজ্জ্বল রাষ্ট্র উল্লেখ করে তিনি বলেন, বাংলাদেশের এখন আর আগের মত নেই।এখন বাংলাদেশ একটি উজ্জ্বল রাষ্ট্র। বাংলাদেশ ও ওআইসির মধ্যকার সম্পর্ক এখন আরও দৃঢ়। মুসলিম বিশ্বে শান্তি প্রতিষ্ঠা, উন্নয়নের লক্ষ্যে আমরা একসঙ্গে কাজ করেছেন।\n২১ মার্চের জন্মশতবার্ষিকী ও স্বাধীনতার সুবর্ণজয়ন্তী উদযাপন অনুষ্ঠানে যা যা থাকছে: পঞ্চম দিনে অনুষ্ঠানের প্রতিপাদ্য ‘ধ্বংসস্তূপে জীবনের গান’। অনুষ্ঠানে স্বাগত বক্তব্য রাখবেন তথ্য ও সম্প্রচার মন্ত্রী ড. হাছান মাহমুদ। প্রতিপাদ্যের ওপরে আলোচনায় অংশ নেবেন সড়ক পরিবহন ও সেতুমন্ত্রী ওবায়দুল কাদের ও ইতিহাসবিদ ড. সৈয়দ আনোয়ার হোসেন। আলোচনা পর্বে জর্ডানের বাদশার পক্ষে উপপ্রধানমন্ত্রী ও পররাষ্ট্রমন্ত্রীর ভিডিও বার্তা প্রচার করা হবে। সন্ধ্যায় থাকবে সাংস্কৃতিক অনুষ্ঠান।